Гап шундаки, яқинда “Ўзбекистон ҳаво йўллари” Миллий авиакомпанияси томонидан “Boeing-767 Full-flight” симулятори (FFS) ишга туширилди.\nЯнги мажмуа — янги имконият\n“Boeing-767 Full-flight” симулятори (FFS) “Canadian Aviation Electronics” (CАЕ) компаниясининг энг сўнгги ишланмаси ҳисобланади. Ушбу қурилма замонавий компьютер таъминоти, ҳаракатланиш ва визуал тизимлар билан жиҳозланган. Унда парвоз давомидаги турли ноодатий ҳолатларни худди ерда ҳамда ҳаводаги каби синаб кўриш мумкин. Масалан, юқори сифатли тасвирларни кўрсатиш учун жаҳон саноат стандартлари асосида ишлаб чиқилган визуал тизим учувчиларга ностандарт ва мураккаб вазиятларни машқ қилиш, компьютер тизимига ўрнатилган аэропортларнинг маълумотлар базаси эса Ер шарининг исталган нуқтасига парвоз этиб, дунё аэропортларида учиш ва қўниш амалиёти имконини беради.\nБошқача айтганда, янги тренажёр “Boeing-767” авиалайнери учувчиларининг ҳақиқий кабинасидир. У олти томонлама эркин ҳаракатланувчи платформага ўрнатилган бўлиб, оғирлиги салкам 13 тоннани ташкил этади. Mазкур симулятор Миллий авиакомпаниямизга жорий йилнинг апрель ойида келтирилган эди. Монтаж ва ўрнатиш, дастурий таъминот ҳамда тренажёр жиҳозларини созлаш юмушлари ишлаб чиқарувчи компания мутахассислари томонидан бажарилди.\nМиллий авиакомпания учувчи-йўриқчилари симуляторни тест синовидан ўтказиб, қабул қилганларидан сўнг, текширув натижалари асосида Ўзбекистон Республикаси Парвозлар хавфсизлигини назорат қилиш давлат нозирлиги томонидан янги тренажёрни эксплуатация қилиш ҳуқуқини берувчи сертификат тақдим қилинди. Шунингдек, мазкур тренажёрга техник хизмат кўрсатишни таъминлаш мақсадида канадалик мутахассислар Ўқув-машқ марказида авиакомпаниянинг 11 нафар муҳандисини ўқитиб, уларга симуляторга мустақил техник хизмат кўрсатиш рухсатномасини беришди.\nШу кунгача Миллий авиакомпаниямиз тренажёр мажмуасида “Ил-114-100” ва “А-320” авиалайнерларининг “Full-flight” симуляторлари ўрнатилган бўлса, янги симуляторнинг фойдаланишга топширилиши билан Ўзбекистонда учувчиларни ушбу русумдаги самолётларга, хорижий ўқув марказларини жалб этмаган ҳолда, тайёрлаш ва қайта тайёрлаш учун мустаҳкам база яратилди. Демак, имконият ҳам, масъулият ҳам янада ортди.\nАйни пайтда Ўқув-машқ маркази базасида учувчиларни тайёрлаш борасидаги ишлар бошлаб юборилган. Бу ерда нафақат замонавий авиация тренажёрлари, балки халқаро стандартларга мос тарзда амалий ва назарий билим берувчи профессионал йўриқчи-ўқитувчилар таркиби ҳам мавжуд.\nХавфсизлик, барқарорлик ва қулайлик\nМана, 25 йилдирки, Миллий авиакомпаниямизда ушбу тамойилларга қатъий амал қилиб келинади. Шу боис Ўзбекистоннинг миллий авиаташувчиси мустақиллигимизнинг рамзи сифатида жаҳон авиаташувлари бозорида ўз нуфузини тобора мустаҳкамлаяпти.\nЎтган вақт давомида соҳада бир қатор йирик лойиҳалар амалга оширилди. Аэропортларнинг ер усти инфратузилмаси модернизация қилинди. Авиапарклар тубдан янгиланиб, энг сўнгги русумдаги самолётлар билан бойитилди. Янги қатновлар йўлга қўйилди, йўловчиларга хизмат кўрсатиш имконияти кенг замонавий аэровокзаллар қурилиб, илғор технологиялар билан жиҳозланди.\n2016 йилнинг сентябрь ойидан Ўзбекистон Миллий авиакомпанияси “Boeing-787 Dreamliner” русумидаги “янги авлод” самолётларининг тижорий эксплуатациясини бошлади. Бунинг учун ер усти инфратузилмаси, муҳандис-техник ҳамда учувчилар таркибини тайёрлаш бўйича тизимли ишлар бажарилди. Малакали янги учувчилар отряди ва “Uzbekistan Airways Technics” авиакорхонасида замонавий ҳаво лайнерларига бевосита техник хизмат кўрсатувчи мутахассис ва йўриқчилар тайёрланди. Бунинг самараси ўлароқ, Миллий авиакомпаниямиз дунё миқёсида “Boeing-787 Dreamliner” самолётларининг энг яхши эксплуатанти сифатида эътироф этилди.\nЯна бир далил: Ўзбекистон Миллий авиакомпанияси ўтган йилнинг декабрь ва жорий йилнинг май ойигача бўлган вақт оралиғида жаҳондаги “Boeing-787 Dreamliner” самолётидан фойдаланувчилар орасида уларни авариясиз эксплуатация қилишда парвозлар хавфсизлиги ва мунтазамлигини юз фоиз таъминлаган ҳолда, энг яхши натижани кўрсатди.\n“Орзу лайнери”нинг қатновлари ҳақида гап кетганда, 27 июль куни юртимиз миллий авиаташувчиси тарихида илк бор “Boeing-787 Dreamliner” самолётида Тошкент — Нью-Йорк — Тошкент йўналиши бўйича тўғридан-тўғри узлуксиз парвоз амалга оширилганини айтиш жоиз. Уни пойтахтимизга қайтишда маҳаллий мутахассислар — самолёт командири Павел Мaргачев, учувчилар отряди учувчи-йўриқчиси Алексей Маркин ва иккинчи учувчи Улуғбек Ишмуҳаммедов бошқариб келди.\n— “Орзулар лайнери”ни бошқариш ҳар бир учувчининг орзуси бўлса керак, — дейди Улуғбек Ишмуҳаммедов. — Миллий авиакомпаниямизда амалга оширилаётган модернизациялаш тадбирлари, умуман, мамлакатимизда ушбу соҳага қаратилаётган эътибор туфайли ана шундай мақсадга эришганимдан мамнунман, албатта.\nБугунги кунда юртимиз аэропортларидан парвоз қилаётган “Dreamliner”да йўловчилар Дубай, Деҳли, Амритсар, Истамбул, Тель-Авив, Сеул, Франкфурт, Москва, Куала-Лумпур каби шаҳарларга етказиб қўйилмоқда.\nЗамонавий аэропортлар — халқ хизматида\n1991 йилда республикамиз ҳудудида атиги учта аэропорт мавжуд эди. Эндиликда улар сони 11 та бўлиб, барчаси халқаро мақомга эга. Тўлиқ реконструкция ва модернизация қилинган. Ишончли ҳамда мукаммал назорат техникаси билан таъминланган. Шундан келиб чиқиб, айтиш мумкинки, ҳозир юртимиздаги исталган аэропорт нафақат юқори йўловчи ўтказиш имконияти, балки ҳар қандай типдаги самолётларни қабул қилиш, кечаю кундуз ва мураккаб об-ҳаво шароитида ишлаш имконига эга.\nПойтахт аэропортида маҳаллий авиақатновлар учун “Тошкент-3” аэровокзали, юқори қулайликка эга “Business Lounge” учиш зали ва янги терминаллар йўловчилар хизматида.\n“Навоий” аэропорти негизида ташкил этилган Халқаро интермодал логистика маркази эса минтақамиздаги юқори технологик ва улкан авиаюкташувчи мажмуа ҳисобланади. Бинобарин, айни пайтда ушбу марказ Ўзбекистонни Евроосиёнинг Франкфурт, Милан, Вена, Осло, Базель, Сарагоса, Дубай, Деҳли, Инчеон, Тянзин, Ханой, Шанхай каби асосий логистика марказлари билан боғламоқда.\nАэропорт юкларни қабул қилиш, вақтинчалик сақлаш, экспорт ҳамда импортга жўнатиш бўйича транспорт хизматлари кўламини қоплаш бўйича ҳам энг йирик базадир.\nҲаводаги ҳаракат — доимий назоратда\nМустақиллик йилларида мамлакат фуқаро авиацияси фаолиятини тартибга солувчи самарали, халқаро стандартларга мос ҳуқуқий асос яратилди. Ўзбекистон Фуқаро авиацияси фаолиятини тартибга солувчи амалдаги деярли барча халқаро ҳужжатларга қўшилиб, Миллий авиакомпаниямиз “IOSA” операторларининг расмий реестрига киритилди. Халқаро экспертлар таъкидлаганидек, Ўзбекистонда жаҳон стандартларининг асосий қоидаларини ўзида мужассамлантирган сифатли авиация қонунчилиги амал қилмоқда.\nШу билан бирга, Ҳаводаги ҳаракатни бошқариш (ҲҲБ) тизимини ривожлантириш ва модернизация қилиш бўйича ягона, мақсадли сиёсат амалга оширилди. Аэропортларда бошқаришнинг замонавий марказлари қурилиб, фойдаланишга топширилди.\nҲаводаги ҳаракатни бошқариш тизимида Ўзбекистон ҳаво кенгликларидан фойдаланувчилар кўламини кенгайтириш ва парвозлар хавфсизлигини янада ошириш имконини берувчи “RVSM” (вертикал эшелонлашнинг қисқартирилган минимуми) ва “QNH” (бутунжаҳон парвоз баландлигини ҳисоблаш) янги тизимлари жорий этилди. Улар ёрдамида осмонимизда ҳаракатланаётган ҳар бир авиалайнер “Ўзаэронавигация” марказининг юқори малакали авиадиспетчерлари томонидан доимий назорат қилиб борилади.\nЎзбекистон фуқаро авиацияси авиаташувлар бозоридаги талаб ва вазиятга қараб имкониятидан самарали фойдалана олади. Энг муҳими, у мустақил равишда ўз самолётларини сифатли ва учишга яроқли ҳолда бўлишини таъминлашга қодир. Авиакомпаниямизнинг “Uzbekistan Airways Technics” авиакорxонасида “Boeing”, “Аirbus”, “Ил-62”,\n“Ил-76” ва “Ан-2” самолётларини бўяшдан тортиб капитал таъмирлашгача бўлган барча жараён маҳаллий мутахассислар томонидан бажарилади. Ўтган йилнинг бошида эса “Uzbekistan Airways Technics”да “Боинг тижорат самолётлари” корпорацияси билан ҳамкорликда Композит материалларни таъмирлаш маркази фаолияти йўлга қўйилди. Композитлар келажакдаги авиация қурилиши учун муҳим материал эканлигини инобатга олсак, бу жуда муҳим воқеа.\nМана шундай имконият ва шарт-шароитлар парвозлар географиясини, xизматларни -сотиш тармоғини кенгайтириб, юк ташиш ҳажмини оширишда қўл келаяпти. Мисол учун, 1992 йилда авиакомпаниянинг хорижда 7 та ваколатхонаси мавжуд эди. Бугунги кунга келиб, улар 40 дан ортди.\nБундан ташқари, Миллий авиакомпаниямизда “IATA”, “ICAO” каби ташкилотлар махсус дастурлари бўйича фаол иш олиб борилмоқда. Айни пайтда “Тошкент — Шарқий” аэродроми базасида замонавий аэропорт мажмуасини қуриш бўйича лойиҳа амалга оширилаётгани, “Boeing” корпорацияси билан яна 4 та “Boeing-787 Dreamliner” самолётини сотиб олиш бўйича шартнома имзолангани, шунингдек, нуфузли авиация альянсларига аъзо бўлиш режалаштирилаётгани фикримиз тасдиғидир. Булар келгусида Ўзбекистон фуқаро авиациясининг жаҳон бозоридаги ўрни ва нуфузи янада мустаҳкамланишидан далолат беради.\nМиллий авиациямиз жамоаси ана шундай кўтаринки кайфиятда мамлакатимиз иқтисодиётини мустаҳкамлаш, халқаро ва ички қатновни таъминлаш йўлида астойдил меҳнат қилмоқда.\nМазкур рукндаги бошқа мақолалар: « Бу муқаддас Ватанда азиздир инсон\tОта-она меҳри яна қайда бор? »


Саркаш тўлқинлар « Ўзбекистон Халқ Ҳаракати\n03 June 2012 - 23:00\nБундан қарийб йигирма йилча муқаддам, рассом укам устaхонасида унинг катта қилиб чизилган суратини кўрганман. Сўнг ўзи билан учрашиб, негадир кўнглим тўлмаган, қўпол, ўта такаббур, ҳатто худбинроққа ўхшаб туюлганди менга. Буни Темурдан яширмадим ҳам. Ўшанда у “Ака, Муҳаммад Солиҳ яхши шоир, кўнгли тоза, фидойи йигит. Табиатан шунақароқ, холос, кейин билиб оласиз”, деганди.\nКўп ўтмай ўшаларга қарата Мирзо “Шоирнинг онаси” шеърини ёзди. Унда қуйидаги мисралар бор,\nМ. Солиҳнинг бир неча йил аввал эълон қилинган мақолаларидан бирида шундай жумлалар бор: “Биз юксак онгли инсон тарбияси ҳақида кўп гапирамиз. Бугун қарасак, ҳалол одамлар биз ўйлаганчалик кўп эмас экан. Улар бизнинг боқчаларимизда тарбия топди, мактабларимизда ўқиди. Олий ўқув юртларини битириб диплом олди-ю, илм-иймон олмади. Улар на Худо, на шайтонга ишонади, фақат ўз қорнини ўйлаб яшайди. Зотан, маданияти чуқур бўлмаган инсон ҳалол бўлолмайди.”


Интернетда iPhone 7’нинг янги «жонли» сурати пайдо бўлди\n22:44 / 10.05.2016\nИжтимоий тармоқларда iPhone 7 смартфонининг «жонли» сурати пайдо бўлди. Бу ҳақида Ubergizmo хабар берган.\nСуратда қурилманинг орқа қопқоғи акс эттирилган ва у деярли барча тахминий таърифларга мутлақо мос келади.\nСуратда пластик ажратмалар сезилмайди ва у қурилма четларига яқин жойлашган. Пастки қисмда Smart Connector ўрин эгаллаган, бироқ инсайдерлар унинг iPhone’да мавжудлигини рад этишди. Шуни қайд этиш керакки, камера бу ерда икки тарафлама эмас, стандартдир. Шунингдек, у iPhone 6 каби корпусдан бўртиб чиқмаган.\nАввалроқ, тармоқларда смартфон ҳажмини кўришга имкон берувчи iPhone 7 макетининг сурати пайдо бўлган эди. Унга кўра, корпус узунлиги - 138,3 мм, кенглиги — 67,1 мм. Ҳажми жиҳатдан қурилма iPhone 6s’ни ёдга солади. Смартфон қалинлиги эса ҳозирча ноъмалум.\nXiaomi Redmi Note 5 Pro «қотили»нинг тақдимот санаси эълон қилинди\nШифокорлар смартфонларнинг одамларни ақлсизроқ қилиши сабабини тушунтиришди\nИнтернетда 5 долларлик мобил телефон ҳақида ролик пайдо бўлди\nЭкспертлар Apple қурилмаларининг яроқлилик муддатини аниқлашди\nLG компанияси янги смартфон моделларини тақдим этди


Ўзбекистон ривожланишидаги касаллик « Ўзбекистон Халқ Ҳаракати\nЎзбекистон ривожланишидаги касаллик\n19 September 2013 - 12:33\nБарча давлатлар раҳбарлари атрофида қўриқчилар билан юриши, бу- табиий ҳолат. Лекин Ўзбекистонда аҳвол бироз бошқачароқ. Президент шунчаки қўриқчилар билан эмас, бутун бир артиллерия билан юради. Аввалида унчалик ҳам эътибор бермаган Каримов, бугунга келиб ўз ҳаётидан қаттиқ хавфсирайди.\n1990 йилларда президент Каримов шаҳар бўйлаб унча кўп бўлмаган қўриқчилар билан юрарди.\nОАВ мухбирларидан бири, ўша 10 йиллик охирида вокзал ëнида унинг иккита-учта амалдорларга, улардан бири қайсидир вақтлар маслаҳатчи бўлган Исмоил Жўрабеков эди, 14 туркистонлик комиссар ëдгорлигини кўрсатиб турганини кузатишга муваффақ бўлган эди, балки уни олиб ташлашни кўрсатгандир.\nУ пайтда милиция ўтиб кетаëтганларни йўлнинг нариги томонидаги пиëда йўлкаларигача тўсиб турган эди.\nДемак, президент оддий одамлардан 15-20 метр узоқда бўлган. Албатта у одамлар билан мулоқот қилишга интилмаган – у “қимматли” буйруқлар бериш билан банд бўлган, ҳеч қандай қўрқувни кўрсатмаган.\nҲаммаси 1999 йил февралда Тошкентда рўй берган портлашлардан кейин ўзгарди. Улар Каримовни жуда қаттиқ қўрқитганга ўхшайди: ҳукумат ўзини қўриқлаш учун тезкор чоралар кўрди.\nБиринчи бўлиб пойтахтда рўйхатдан ўтиш таъқиқланди (мамлакат пойтахтида рўйхатдан ўтмай турган одамлар хавфли ва уларни олдиндан билиб бўлмайди).\nКейин шошилмаган, аммо давомли ҳолатда шаҳар марказини “тозалаш” бошланди. Назарий жиҳатдан одамлар оммавий йиғилиши мумкин бўлган жойлар, шунингдек “стратегик” объектлар – Каримовнинг резиденциясига ўтиш жойлари ва уни кузатиш мумкин бўлган жойлар йўқ қилинди.\nЖумладан совет пайтида кўп сонли парад ва намойишлар бўлган Тошкентнинг асосий майдони – Мустақиллик майдони олдин ëпилди, бетонлари олиб ташланди, кейин эса арчалар экилди.\nКаримовнинг “Оқсарой” резиденциясига яқин бўлган Анҳор бўйидаги кафелар бузиб ташланди.\nКейин “президент трассаси” бўйидаги барча кафеларни буза бошлашди.\nБуюк ипак йўли метроси ëнидаги ер ости йўлида жойлашган магазинларни бузиб ташлашди (уларнинг устидан ҳар кун президент ўтади).\nУларнинг орқасидан Тошкентдаги бошқа минглаб магазинлар бошқа сабаблар билан йўқ қилинди.\nҲукумат бирин-кетин объектларни “зарарсизлантирар” экан мамлакат президентида очиқчасига параноя бошланди ва у вақт ўтиб кучая борди.\n2005 йил Андижондаги ҳукуматга қарши намойиш бостирилганидан сўнг у портлагандай бўлди: Тошкентда “президент трассаси”га чиқувчи барча йўлларни ëпа бошлашди, нафақат ëпишди балки кўма бошлашди.\nБиринчилардан бўлиб ЦУМдан Космонавтлар чорраҳасига (яъни президент трассасига) олиб чиқувчи йўл ëпилди ва кўмиб ташланди.\nКейинги йилларда шундай ҳолат ўзбек пойтахти марказий қисмидаги ўнлаб йўллар билан содир бўлди, уларнинг кўпчилиги машиналар тўхташ жойига айлантирилди.\nКаримовнинг “Дўрмон”даги резиденциясига яқин жойлашган ва Тошкентдан унинг атрофига, кейин эса Чирчиқ ва Ғазалкент томонга олиб кетувчи автомагистралда ҳаракатланиш таъқиқланди.\nЭнди барча машиналар Дўрмонга етмасдан у ерда ўтирган қария ўзини хавфсиз жойда деб ҳис қилиши учун чапга бурилади ва бир неча километр ортиқча йўл босади.\nЭнг ëмони Ўзбекистон пойтахти марказини Қўйлиқ билан боғловчи Фарғона йўли кўчасида бўлди.\n“Президент трассаси” бу йўл билан кесишгани учун унинг охирини ëпишди, транспортларнинг катта қисми ўтадиган кўприкнинг бир қисмини бузишди, собиқ йўлнинг ўрнига келажакда тиклаш қийин бўлиши учун кўпқаватли уйлар қуришди.\nНатижада президент Каримов учун “алоҳида ажратилган линия” берилди, у ярим шаҳардан ўтади ва бошқа трассалар билан деярли кесишмайди. 10 минглаб машиналарнинг\nайланма йўллар билан юриши ва узоқ вақт тиқилинчда туриши уни ҳеч ҳам қизиқтирмайди.\nШаҳарнинг икки миллионлик аҳолиси бўлган деярли барча марказ қисми “тозаланди”.\nУ ерда кўплаб кафе, магазин, ресторан, бозорларнинг бир қисмини ëпишди, деярли барча автобекатларни бузишди – қисқаси кўп одам йиғилиши мумкин бўлган жойлардан қутулишди.\nБир йилда икки-уч марта президент резиденциясидан одамлар орасига – Форумлар саройига ëки Навоий миллий боғига чиқишига тўғри келганда милиция ва махсус хизматлар ҳатто чивин ҳам учиб ўта олмаслиги учун бир ярим километр радиусда барча йўлларни ëпади.\nЮқорида тилга олинганлар фақатгина хавфсизлик чоралари эмас, балки ўзбек лидерининг психик ҳолатдан нормал эмаслигини кўрсатади. 2011 йилда Тошкент метросидан унга фойда келтириб турган рекламалар олиб ташланиб, ўрнига огоҳликка даъват этувчи плакатлар қўйилди.\nШунинг учун “ўрнак” сохта офислар кўчаси бир томондан дунëга Ўзбекистоннинг “муваффақиятларини” намойиш қилишни истаëтган, иккинчи томондан қандайдир кузатувдан хавфсираш, аниқроғи, диктаторлик касаллигига йўлиққан президент Каримов психикаси билан боғлиқ муаммонинг кўриниши.\nМатн тайёрланишида uznews.net сайтидан фойдаланилди.


Суд-ҳуқуқ ислоҳотларида муҳим босқич\n2017 — 2021 йилларда Ўзбекистон Республикасини ривожлантириш бўйича Ҳаракатлар стратегиясининг устувор йўналишларидан бири суд-ҳуқуқ тизимини такомиллаштириш ҳисобланади. Бу, ўз навбатида, мустақилликнинг илк йилларидан мазкур соҳани демократик ва умуминсоний тамойилларга мувофиқ ислоҳ этиш йўлидаги саъй-ҳаракатларнинг сифат жиҳатидан янги поғонага чиқишидан далолат беради.\nЭришилган натижалар ва келгуси режалар таҳлилий муҳокама қилинди\nЎзбекистон Республикаси Вазирлар Маҳкамасининг Таълим ва илм-фан, ёшлар сиёсати, маданият, ахборот тизимлари ва телекоммуникациялар масалалари комплекси соҳаларининг 2017 йилнинг биринчи чорагида ижтимоий-иқтисодий ривожлантириш якунлари ва иқтисодий ислоҳотларнинг бажарилишига бағишланган йиғилиши бўлиб ўтди.\nМДҲ Ташқи ишлар вазирлари кенгаши мажлиси тўғрисида ахборот\nТошкент шаҳрида 7 апрель куни Мустақил Давлатлар Ҳамдўстлиги Ташқи ишлар вазирлари кенгашининг навбатдаги мажлиси бўлиб ўтди.\nМустақилликка эришгач, халқимиз ҳаётида мислсиз ўзгаришлар рўй берди. Айниқса, маънавий соҳада амалга оширилган ишларнинг ўзи улкан бир тарих бўлиб қолди. Жумладан, Биринчи Президентимиз Ислом Каримов раҳнамолигида буюк давлат арбоби, моҳир дипломат ва илм-фан ҳомийси Амир Темур хотирасини абадийлаштириш мақсадида кенг қамровли ишлар рўёбга чиқарилди. 1996 йил “Амир Темур йили” деб номланиб, соҳибқироннинг 660 йиллик юбилейи кенг нишонланди. Ушбу санада ЮНЕСКО Бош ассамблеясининг 28-сессиясидаги ташаббуси туфайли халқаро миқёсда ҳам тантаналар ўтказилди.\nМарказий Осиё давлатлари ташқи ишлар вазирликлари раҳбарларининг учрашуви\nТошкент шаҳрида 2017 йил 7 апрель куни Марказий Осиёнинг беш давлати ташқи сиёсат идоралари раҳбарларининг учрашуви бўлиб ўтди.\nСоҳибқирон мероси ва ёшлар тарбияси\nПойтахтимиздаги Темурийлар тарихи Давлат музейида Республика Маънавият тарғибот маркази ташаббуси билан “Амир Темур — маънавий жасорат соҳиби” мавзуида анжуман ўтказилди.\nХалқаро пресс-клуб ўз фаолиятини бошлади\nПойтахтимизда Халқаро пресс-клуб тақдимоти бўлиб ўтди. Тадбирда Олий Мажлис Қонунчилик палатаси депутатлари, Сенати аъзолари, давлат ва жамоат ташкилотлари ҳамда оммавий ахборот воситалари вакиллари қатнашди.\nТадбиркорлар учун яна бир қулайлик\nМамлакатимизда қулай ишбилармонлик муҳитини яратишда илғор ахборот технологияларини амалиётга кенг жорий этиш, шу орқали фуқароларнинг ўз бизнес ғоя ва ташаббусларини самарали рўёбга чиқаришида, тадбиркорлик субъектларининг фаолиятини ривожлантиришида вақт ҳамда маблағларини тежаши учун кўмаклашиш саъй-ҳаракатлари жадал тус олмоқда.


"Самарқанд осмонида юлдузлар. 3-китоб. Йилдирим Боязид" китоби, Сергей Бородин\nЖаҳон ҳамжамиятида Соҳибқирон Амир Темур шахсига қизиқиш кучли. Шунинг учун ҳам ўнлаб хорижий тарихчи олимлар, ёзувчилар Амир Темур ҳақида бадиий асар, илмий рисолалар ёзган ва ёзиб келмоқда.Роман-трилогия ўқувчига Темурийлар салтанати тарихи, ўша давр муҳити ҳақида кўплаб маълумотлар беради. Роман-трилогия ўқувчига Темурийлар салтанати тарихи, ўша давр муҳити ҳақида кўплаб маълумотлар беради.\nЖаҳон тарихида мустаҳкам ўрин қолдирган шахслар қаторида Амир Темур номи алоҳида алоҳида эътироф этилади. Унинг шахсига қизиққан зийрак китобхон учун тақдим этилаётган ушбу роман жаҳонгирнинг олиб борган жанглари билан бир қаторда унинг шахси, ички олами ҳақида ҳам сўз боради.\nИккинчи китоб «Сафар гулханлари» 1400 йил воқеаларига бағишланади.\nЁзувчи унда Озарбайжон ва Арманистон халқларининг Темур истилосига қарши курашини тасвирлайди. Бундан ташқари, Усмонийлар салтанатининг куч-қудрат рамзи – Йилдирим Боязид шахси, Амир Темур шахси каби асрлар ўтса-да қизиқиш билан ўқилади, қизиқиш билан ўрганилади. Шунингдек, «Самарқанд осмонида юлдузлар» роман-трилогиясида Темурнинг Шарқий Туркия ва Сурияга қилган зафарли юришлари, Сивас, Ҳалаб, Дамашқ шаҳарларини босиб олиш воқеалари ҳам маҳорат билан тасвирланган.


2019 йил 1 апрель ҳолатига кўра соф олтин-валюта захиралари ҳажми 26,9 млрд АҚШ долларини ташкил этди.\nТОШКЕНТ, 17 апр – Sputnik. Марказий банк 2019 йил 1 апрел ҳолатига Ўзбекистон олтин-валюта захиралари ҳақидаги маълумотни эълон қилди.\nМаълумотда қайд этилишича, 2019 йил 1 апрель ҳолатига кўра соф олтин-валюта захиралари ҳажми 26,9 млрд АҚШ долларини ташкил этди.\nБу кўрсаткич март ойида 27,4 млрд доллар, февралда 26,6 млрд доллар, январда 26,3 млрд доллар бўлган.\nТаъкидланишича, олтин-валюта захираларини самарали бошқариш мақсадида Марказий банк томонидан захираларнинг ялпи ва соф қийматлари ҳисоби юритилади.\nЭслатиб ўтамиз, ўтган ҳафтада “Ўзбекистон Республикасида ишлаб чиқарилган ва қимматбаҳо металлардан тайёрланган ўлчовли ёмбиларни сотиш ва қайтариб харид қилиб олиш тартиби тўғрисида” ҳукумат қарори лойиҳаси тайёрлангани ҳақида хабар бергандик.


Ёш ёзувчига маслаҳатлар | Мулоҳаза қила оладиганлар учун.\nЁш ёзувчига маслаҳатлар\nНоябрь 15, 2016 от mulohaza в Иқтибос // 0 Комментариев\nЖурналимизнинг ушбу сонидан бошлаб жаҳон ва ўзбек адабиётида ўз ўрнига эга машҳур адиблар севиб ўқиган асарлар рўйхатини эълон қилмоқчимиз. Шубҳасиз, бу рукн, айниқса, адабиёт остонасидан энди ҳатлашга чоғланиб турган ёш қаламкашларга фойдали бўлади. Улуғ ижодкорлар эътироф этган асарлар йўл бошидаги истеъдод эгаларига маёқ вазифасини ўтаса, ажаб эмас.\nРукнимизни ХХ асрнинг буюк сўз усталаридан бири Эрнест Ҳемингуэй (Ernest Hemingway) тавсиялари билан бошламоқдамиз. Ушбу маслаҳатлар Ҳемингуэй ҳузурига узоқ йўл босиб келган бошловчи қаламкаш Арнольд Самюэльсонга қарата айтилган эди. Гарчи у келажакда машҳур ёзувчи бўлиб етишмаган эса-да, бу ҳол Ҳемингуэй рўйхатининг қадрини туширгани йўқ…\nМақола 343 марта ўқилган\tКомментировать Отменить ответ\tВаш электронный адрес не будет опубликован.КомментарийИмя*


Наманганда кафе ва ресторанларга маълум шарт асосида ишлашига рухсат берилди | Qalampir.uz\nНаманганда кафе ва ресторанларга маълум шарт асосида ишлашига рухсат берилди\nЖамият\t11 Август 20:11 5566\n• Умумий овқатланиш шахобчалари. Ошхоналар соат 12:00 дан 14:00 гача, ресторанлар эса соат 18:00 дан 21:00 гача ишлаши мумкин. Банкетлар ҳамда бошқа оммавий тадбирларни ўтказишга йўл қўйилмайди;\n• Парк ва истироҳат боғлари;\n• Спорт заллари, фитнес клуб ва тренажёр заллар (ижтимоий масофани таъминлаш имконияти бўлмаган жамоавий спорт турларини ўтказмаслик тавсия этилади);\n• Давлат ва нодавлат мактабгача таълим ташкилотлари;\n• Нодавлат таълим марказлари, тўгараклар (10 кишидан кўп бўлмаган гуруҳлар ташкил этиб, машғулотлар вақтини олдиндан келишган ҳолда);\n• Барча хизмат кўрсатиш объектлари, жумладан, сартарошхона ва гўзаллик салонлари.\nАввалроқ, Самарқанд ва Фарғона вилоятларида карантин чекловлари юмшатилгани ва айрим тоифа тадбиркорларга фаолиятини тиклашга рухсат берилгани хабар қилинганди.\n20 Октябрь 19:41 32663\n21 Октябрь 13:20 32474\n19 Октябрь 20:43 30375\n19 Октябрь 11:15 28887\n19 Октябрь 16:34 25320


Филиппин жуда кучли “Хайян” довули остида қолди (ФОТО) - www.Voydod.net\nВсего на сайте: 493\nФилиппин жуда кучли “Хайян” довули остида қолди (ФОТО)\nФилиппин давлатининг шарқий соҳили жаҳон метеокузатувларитарихидаги энг кучли “Хайян” довули остида қолди.\nЭнг юқори бешинчи хавфлилик даражаси берилган ушбудовул соатига 315 км тезликда ва соатига 379 км кучайиш билан Самар ва Лейте оролларида авжигачиққан. Аҳоли мамлакатнинг марказий ҳудудларидан оммавий тарзда эвакуация қилинган, 22 та вилоятда мактабдарслари бекор қилинган, ҳаво ва денгиз йўллари ёпилган. Табиий офат оқибатида уч киши ҳалок бўлгани қайдэтилади.\nКучли шамол баландлиги беш метрга етадиган тўлқинларни ҳосилқилмоқда.\n125 мингдан ортиқ киши юздан зиёд мустаҳкамланганбошпаналарга эвакуация қилинган.\nҲар йили июндандекабрь ойигача кечадиган ёмғирлар мавсумида Филиппин архипелагига 20 га яқин довул ва бўронёпирилади.\nФотосуратда: одамлар Себу оролида жалаёмғири остида кетяпти.\nФотосуратда: “Хайян” супердовулияқинлашиши муносабати билан Лейте оролидаги балиқчилар ўз қайиқларини яширмоқда.\nФотосуратда: Легаспи шаҳрида довул туфайли юзага келган бўронли шамол.\nМамлакат пойтахти Манила шаҳри ҳам табиий офатни кутиб олишгатайёргарлик кўрмоқда. Шаҳар довул йўлида бўлмаса ҳам, бу ерда кучли ёмғирлар ва тезлиги сониясига 25 метрданошувчи шамоллар кутилмоқда.\n«Хайян» довули Филиппинда иккикун – 8 ва 9 ноябрь кунлари авжига чиқади. Кейин у Вьетнам ва Лаос томонга қараб кетади.


1912 йил Стокгольм олимпиадаси\nХХ аср бошида Швеция спорт кенг оммалашган мамлакатлардан бири ҳисобланарди. Халқаро Олимпия Қўмитаси V-олимпиада ўйинлари пойтахти сифатида Стокгольмни танлаганида шведларнинг қувончи чексиз эди. Шведлар қисқа муддатда ўз мамлакатлари пойтахтида стадион, спортнинг кўпгина турлари бўйича мусобақалар, бошқа оммавий-маданий тадбирлар ўтказиш имконини берадиган йирик спорт мажмуасини барпо этиб, олимпия ўйинларини кўтаринки руҳда ўтказишга муваффақ бўлдилар.\nСтокгольм олимпиадаси спорт ва санъат уйғунлиги тантанаси намойшига айланди. Олимпия ўйинлари доирасида биринчи бор санъат танлови ҳам ўтказилди. Жаҳоннинг жуда кўп мамлакатлари рассомлари, ҳайкалтарошлари, композиторлари, меъморлари, адиблари халқаро олимпия ҳаракатига бағишланган ўз асарларини танловга тақдим этдилар. Танловда ғолиб бўлганлар олтин медаллар билан тақирланишди. Мазкур танлов спорт билан санъатни ажратиб бўлмаслигини, улар уйғун эканлигини яна бир марта ёрқин намойиш этди.\nАна шундай спорт ва санъат уйғунлиги тантанаси бўлган V-олимпиада ўйинларининг ёрқин лавҳаларини, 100 йилдан ортиқ тарихга эга бўлган Стокгольм олимпиадасининг кўкрак нишонини Тошкентда жойлашган Олимпия шон-шуҳрати музейи экспозициясида кўриш мумкин.\nКП 521.jpg 581.79 Kbayt


26 май, 2019, 17:22 271\nКаталонияликлар хотиржам бўлишлари мумкин.\n"Манчестер Юнайтед" клуби "Аякс" ҳимоячиси Маттейс де Лигтни сотиб олмайди. Бу ҳақда Sky Sports хабар тарқатмоқда.\nЮқоридаги манбаага қараганда “қизил иблислар” 19 ёшли голландиялик футболчининг хизматларига қизиқиш билдиришмаяпти. Шу тариқа де Лигт учун курашда “Барселона” яққол фаворитга айланиб қолди. Каталонияликлар унинг учун Амстердам клубига 70 млн евро таклиф қилишмоқда.\nЭслатиб ўтамиз, бундан аввалроқ МЮ де Лигт учун йилига 14 млн евро маош ваъда қилаётгани ҳақида хабарлар тарқалган эди.\nПСЖ де Лигтни ўз томонига оғдириб олмоқчи


20 октябрда 22 яшар ўзбекистонлик йигит устидан Россиянинг Хакасия республикасида чиқарилган суд ҳукми кучга кирди.\n“Хакасия” информацион агентлигига қарашли 19рус.инфо сайтининг бу ҳақдаги хабарини Озодликка Россия Федерал хавфсизлик хизматининг (ФСБ) Хакасия республикаси бошқармаси матбуот хизмати тасдиқлади.\nМаълум бўлишича, ўзбекистонлик Бобурбек Азимов ИШИДнинг Сурия ҳудудидаги қуролли гуруҳлари сафларига қўшилишга тайёргарлик кўргани учун қамалган\nФедерал хавфсизлик хизматининг (ФСБ) Хакасия республикаси бошқармаси матбуот хизмати хабарномасида айтилишича, Хакасия ҳудудида вақтинча истиқомат қилиб келган 22 яшар Бобурбек Боқижон ўғли Азимов Россия Федерацияси Жиноят Кодексининг 30- моддаси, 1- банди ҳамда 208- моддаси 2- бандида назарда тутилган жиноятларни содир этганликда айбдор, деб топилган.\nАзимов Россия ҳудудида тақиқланган ИШИДнинг (Ироқ ва Шом Ислом давлати) Сурия ҳудудидаги қуролли гуруҳлари сафларига қўшилишга тайёргарлик кўргани учун жиноий жавобгарликка тортилган.\nФСБ хабарномасида айтилишича, Бобурбек Азимов аввалига Интернетдан ИШИДга оид материалларни ўқиган, террорчи гуруҳ тайёрлаган видеороликларни томоша қилган, мустақил равишда ИШИД байроғини ясаган. Кейин эса, дейилади хабарномада, Азимов ўзини террорчилар сафида туриб реал фаолият олиб боришга тайёрлаган, ИШИД аъзоларининг қарашлари ва фаолиятини, уларнинг Сурия ҳукуматига қарши террористик акциялариниқўллаб-қувватлаган.\nХўш, қўллаб-қувватлов Азимовнинг айнан қандай ҳаракатларида акс этган? У конкрет қандай ҳаракатлар қилган?\nОзодликнинг бу саволларига Федерал хавфсизлик хизмати Хакасия республикаси бошқармаси матбуот хизмати жавоб беришни ва умуман Бобурбек Азимов ва унинг иши юзасидан батафсил маълумот беришни истамади. “Беришимиз мумкин бўлган барча маълумот тарқатганимиз матбуот хабарномасида айтилган”, деди матбуот хизмати ходими.\nХабарномада айтилишича, Бобурбек Азимов Хакасия республикаси маркази Абакан шаҳри автовокзалида шу йилнинг майида Федерал хавфсизлик хизматининг Хакасия республикаси бошқармаси ходимлари томонидан қўлга олинган.\nСуд ҳукми билан Бобурбек Азимов 2 йилу 1 ойга озодликдан маҳрум қилинган, у жазони умумий режимли колонияда ўтайди. ФСБ хабарномасида айтилишича, ўзбекистонлик йигит ўз айбига тўла иқрор бўлган.\nФедерал хавфсизлик хизмати Хакасия республикаси бошқармаси матбуот хизмати вакилининг Озодликка айтишича, Бобурбек Азимов иши Сибирдаги бу республикада “ИШИД билан боғлиқ биринчи воқеадир”.\nОзодлик радиоси Бобурбек Азимовнинг ишини тўлароқ ўрганиш учун унинг Ўзбекистондаги яқинларини ҳамда Абакандаги танишларини изламоқда.\n“Ўзбекистонлик ишидчи” қандай муҳитда яшаётган эди?\nБу саволга Азимовнинг қамалганига оид хабарни эълон қилган 19рус.инфо сайтининг 20 октябрь кунги бошқа бир хабари жавоб бўлиши мумкин.\n“Хакасияда мусулмонлар масжиди учун жой йўқми?” деган сарлавҳа остида берилган материалда республика бўйлаб 50 дан зиёд православ ибодатхонаси мавжудлиги айтилган. 2011 йили Абакан шаҳрида бошланган жоме масжиди қурилиши тўхтаб қолганидан ташвиш билдирилган. Шу кунгача масжид лойиҳасини тайёрлаш ва қурилишни бошлаш учун 10 млн рублдан кўпроқ пул сарфланган. Маблағ тўлалигича маҳаллий қавм томонидан йиғилган.\n19рус.инфо сайтига кўра, жоме масжиди қурилишини Абакан шаҳри мэрияси тўхтатиб қўйган, лекин сабабини тушунтиришни истамаяпти.\n“Муаммо ечими йўқдай кўринмоқда. Вазиятни ўрганиш ва республикада диний таранглик юзага келишига йўл қўймасликни сўраб “Маҳалла” аъзолари Федерал хавфсизлик хизматининг (ФСБ) Хакасия республикаси бошқармасига мурожаат қилди. ФСБ эса, мусулмонлар мурожаатномасини прокуратурага жўнатган. Бу идора эса, жавоб беришга шошилмаяпти”, деб ёзди 19рус.инфо.\nСибирнинг жанубидаги республика маркази – Абакан шаҳрида жоме масжид қуриш ташаббуси маҳаллий мусулмонларнинг “Маҳалла” ташкилотидан чиққан. Ташкилот асосчиси ўзбекистонлик Жўнайдилло Насруллоев 2011 йили маҳаллий матбуотга берган интервьюсида Хакасияда 10 мингдан зиёд мусулмон борлигини айтган.\nҲарбий самолётлари Сурияга кирган кундан бошлаб Россияда “ишидчилар” кўпайиб кетгандай туюлмоқда.\nҲар ҳолда Россиянинг гоҳ у шаҳри, гоҳ бу ҳудудида “ишидчи” ушлангани тўғрисидаги хабарлар кейинги пайтларда деярли ҳар куни пайдо бўлмоқда.\nРоссия Федерацияси Федерал хавфсизлик хизмати (ФСБ) Хакасия республикаси бошқармаси матбуот хизматининг Азимов иши бўйича хабарномасидаги мана бу характерли деталга эътибор беринг: “Азимов <…> Сурия ҳукуматига қарши террористик акцияларни қўллаб-қувватлаган”.\nЭнг сўнгги хабар\n20 октябрь куни LifeNews Москвада террорчи ташкилотларнинг 20 аъзоси қўлга олинганини хабар қилди. Айтилишича, уларнинг 14 нафари “Хизб ут-Таҳрир ал-Исломий” ташкилоти аъзоларидир.\n“Федерал хавфсизлик хизматининг Москва шаҳри ва области бошқармаси Ички ишлар вазирлигининг “Зубр” махсус қўшини ёрдамида Сурия ва Ироқдаги ИШИД ҳудудида фаолият юритаётган террор ташкилотларининг 20 аъзсини қўлга олди”, дейилган хабарда.


17:07 / 15.07.2020 1931 pdf Ўқиш режими + -\nБу тасвирнома тарих ва таржима китобларида Ислом уламолари ва тарихчилари баён қилган «Амвос» ўлатидан то 9- асргача рўй берган ва вабо ва ўлатлар ҳақидаги аҳамиятли хабарлардир. Улар билан бирин- кетин таниша бошлаймиз. Рисола муаллифи Ибн Саййид Сомалий Шофеийдир. Рисола 18 март, 2020 йилда тайёрланган.\n1. «Амвос» ўлати. 18-ҳижрий сана\nИбн Касир шундай дейдилар: Амвос (ҳозирги Фаластин ҳудуларидаги шаҳар номидан) ўлати ва амвос мавзуси ҳижрий 18-йилда ва Умар розияллоҳу анҳунинг халифаликларини бешинчи йилида Шомда пайдо бўлди. Умар розияллоҳу анҳу Румга қарши урушга чиқиб, Сароггача етиб бордилар. У кишига ўлатнинг ўчоғи Шомдадир деб, айтилди. Умар розияллоҳу анҳу орқаларига қайтдилар. Абу Убайда у кишига: «Аллоҳнинг тақдиридан қочдингизми?» деганларида, у киши: «Ҳа, Аллоҳнинг тақдиридан Аллоҳнинг тақдирига қочяпман» деган машҳур жавобни айтганлар.\nБу ўлатда 20 мингга яқин мусулмон ўлди. Улардан машҳур саҳобий Абу Убайда ибн Жарроҳ, Муоз ибн Жабал, Шураҳбил ибн Ҳасана, Язид ибн Абу Суфён розияллоҳу анҳулар ҳам шу вабодан вафот топганлар. Басра аҳлида ҳам шу йили ўлат бўлди ва кўпчилик вафот топди. Аллоҳ уларни раҳматига олсин ва рози бўлсин.\nҲорис ибн Ҳишом аҳлларидан 70 киши билан Шомга боришди, уларнинг 4 тасигина тирик қайтди.\n2. 53 - ҳижрий сана\nВоқидий дейди: Бу йили Мисрда ўлат бўлди. Унда унинг аҳлидан кўпчилик ҳалок бўлди\n3. 79 - ҳижрий сана\nИбн Асир дейди: Бу йили Басрада «Жариф» номли ўлат бўлди. Унда Убайдуллоҳ ибн Маъмур билан бирга кўп одамлар ҳалок бўлди. Убайдуллоҳнинг онаси ҳам ўлди ва у кишини кўтарадиган бирор киши топилмади. Тобутни кўтариш учун одам ёлладилар, чунки у киши амир эдилар.\nИбн Касир дейди: Шу йили Шомда катта ўлат бўлди, ҳатто унинг шиддатидан у ер аҳолисини барчаларини ўлишларига яқин қолди. Аҳолининг кучсизлиги ва камлиги сабаб бирор киши тажовуз қилмади. Антокияга Румликлар келди. Аскарларининг заифлигини билгани учун уларни ишғол қилди.\n4. 86 - ҳижрий сана.\nШомда, Басрада ва уларнинг оралиғида ўлат бўлди. Уни “қизлар ўлати” деб ҳам атадилар. Чунки бу ўлат аввал аёлларда бошланди .\n5. 107 - ҳижрий йил\nИбн Касир дейди: Шу йили кучли ўлат бўлди.\n6. 115 - ҳижрий йил.\nИбн Касир дейди: шу йили Шомда ўлат бўлди.\n7. 116 - ҳижрий йил\nИбн Касир дейди: Шу йили Шомда ва Ироқда кучли ўлат бўлди ва ундан хам кучлиси Восит шаҳрида (Ироқнинг Эрон билан чегараси яқинидаги ҳудуд маркази) бўлди.\n8. 158 - ҳижрий йил\nВакидий дейди: Бу йили одамларга кучли вабо келди, унда кўпчилик ўлиб, қирилиб кетди. Уларнинг орасида олимлардан Афлаҳа бин Хамид, Ҳаёт бин Шариҳ, Муовия бин Солиҳ, Зафар Ҳазл бин Қайс бин Салимлар бор эдилар. Кейин унинг насаби Маъд бин Аднонга уланади. Уни Тамимий, Амбарий, Куфий, Факиҳ, Ханафий ҳам дейишади. Имом Абу Ханифанинг биродарларидан энг кексаларидан ва қиёс борасида кўп мурожаат қилинадиганлардан эди. У зот обид киши бўлиб, ҳадис илмини биринчилардан бўлиб эгаллаган олимлардан эдилар. Кейин у киши фиқҳни ва қиёс илмини эгалладилар. 117-йилда туғилганлар ва 158- йил 42 ёшларида вафот килдилар. Аллох уларни раҳматига олсин.\n9. 167 - ҳижрий йили\nШу йили Бағдод ва Басрада шиддатли вабо ва кучли йўтал касали тарқалди. Дунё зулматга чўмди . Тонглар ҳам худди тундек қаро бўлди. Бу воқеа шу йилнинг Зулҳижжа ойидаги бўлиб ўтди.\n10. 213 - ҳижрий йил\nИбн Касир деди: Сарагосда мусулмонлар камайди ва у ерга Қунстантиниядан кемаларда катта флот келган эди. 213-йилда кучли вабо эгаллаб олди. Улардан кўпчилиги ўлди. Уларнинг лашкарбошиси Асад бин Фурот ҳам ўлди. Мусулмонларга бошчилик килиш Муҳаммад бин Абил Жаварийга тушди. Мусулмонлар вабонинг шиддатини кўриб, у ердан кетиш учун румликларнинг кемаларига бордилар. Румликлар Мурса эшиги олдида уларни тўхтатдилар ва кемаларга чиқишларига рухсат бермадилар. Мусулмонлар буни кўриб кемаларини ёқиб юбордилар. Қайтиб Мино шаҳрига бордилар ва уч кун давомида қалъани қамалга олдилар. Улардан бир қисми Журжанат калъасига юриш қилдилар. У ерни эгаллаб подшоҳини қатл қилдилар ва у ерда яшай бошладилар. Эришган бу ғалаба ва зафардан хурсанд бўлиб кетдилар. Кейин Косриянат шаҳрига бордилар, улар билан Файмий ҳам бор эди. Шаҳар халқи уларга пешвоз чиқиб кутиб олдилар, шаҳарга киритдилар. Уларга подшоҳлик килишига ҳам рози бўлдилар. Ваҳоланки бу бир ҳийла эди. Кейинчалик уни алдадилар ва ўлдирдилар.\n11. 258 ҳижрийда\nИбн Жавзий дейди: Ахвос ва Ироқда вабо бошланди ва Файт ҳудудигача тарқалди. Бағдодда кунига 500-600 киши ўларди. Басрада фитна бошланди. У ерда 20 мингдан кўпроқ одам ўлди .\nИбн Касир «Ал-бидая ван - ниҳая» асарида шундай дейди: Абу Ахмад яшаш жойининг об-ҳавоси ёмонлиги туфайли шаъбон ойининг бошида Воситга кўчиб ўтди. У ерга борганида қаттиқ зилзила содир бўлди ва ҳамма жойни йиқилиб, текис бўлди, кўп уйлар ўпирилиб, босиб тушди. Шу сабаб 20 мингга якин одамлар ўлиб кетди. Ўша пайтда вабо ва куп ўлим келди. Бағдодда, Самирда, Воситда ва бошка шаҳарларда одамлар орасида касаллик тарқалди. Унга «Кифо» деб ном бердилар.\n15:17 / 15.07.2020 3046\n08:00 / 16.07.2020 483\n1042 11:09 / 26.07.2020


7 йил аввал 2621 siyrat.uz\nРоббимиз Аллоҳ таолога беҳад ҳамду санолар, Расулимиз соллаллоҳу алайҳи васалламга беадад дуруду саловатлар бўлсин!\nМана, Аллоҳ таолонинг марҳамати ила Набийимиз соллаллоҳу алайҳи васалламнинг таваллуд ойлари муносабати билан эълон қилинган «Расулуллоҳ соллаллоҳу алайҳи васалламга мактуб» номли танловимиз ҳам якунига етиб, хулосаларини эълон қилиш арафасида турибмиз. Ушбу бир ой ичида танловга берилган мактублар сони 18тага етди. Уларни ўқир эканмиз, беихтиёр кўзларимизга ёш қалқди, қалбларимиз сурурга тўлди. Чунки бу мактубларнинг ҳаммаси ҳам халқимизнинг Расулуллоҳ соллаллоҳу алайҳи васалламга бўлган муҳаббатининг рамзи, аломати эди. Уларнинг ҳар бири бир муборак қалбнинг самимий нидоси экани эътиборидан алоҳида таҳсинга сазовор. Аммо танловнинг қоидасига кўра, улардан айримларини ғолиблар деб эътироф этишга тўғри келади. Мактубларнинг мазкур савияда экани уларнинг ичидан ғолибларни танлашда ҳакамларимизга бироз қийинчилик ҳам туғдирди. Шундай бўлса-да, бор имкониятни ишга солиб, танлов натижаларини холисона белгилашга ҳаракат қилинди. Совринли ўринлар сони бештага етказилди. Уларга муносиб ғолибларни аниқлаш учун мактублар ҳакамлар ҳайъатига ҳавола қилинди. Ҳакамлар бир-бирларидан тамоман бехабар ҳолда ўзлари танлаган номзодларни кўрсатишди. Энг кўп овоз олган қатнашчимиз биринчи ўринга муносиб деб топилди. Қолган ўрин эгалари ҳам шу асосда аниқланди: 1) Valiy.uz;\n3) Бойхонов Фозилхон;\n4) Бир биродар;\n5) Анвар Хўжахонов.\nМахсус ўрин: QosimAbdulloh\nФурсатдан фойдаланиб, сайтимиз ходимлари номидан барча қатнашчиларимизга чин дилдан ўз миннатдорчилигимизни изҳор қиламиз ва келгуси ишларида каттадан-катта муваффақиятлар тилаб қоламиз. Ғолибларни тақдирлаш учун тақдимот кунини кейинроқ эълон қиламиз, иншааллоҳ. Ғолибларни муносиб совғалар кутмоқда!\n1) Valiy.uz. Ассалому алайкум ва роҳматуллоҳи ва барокатуҳ, ё Расулуллоҳсоллаллоҳу алайҳи васаллам! Мана, бу кун биродарларим сиз томон ўз самимий тилакларини армуғон этиб мактуб ёзмоқдалар. Мен эса сизга мактуб ёзмоқчи эмасман, Устоз. Чунки мен сизга аллақачон мактуб ёзиб қўйган эдим... Деярли бир йил давомида ёздим бу мактубни. Ҳар гал дунё ишларидан безганда, қаерларгадир қочиб кетгим келганда телбаларча ёздим бу мактубни. Динимни сизсиз турли фирқаларга бўлиниб кетаётганини кўрганда омийларча ёздим бу мактубни. Биродарларимга, опа-сингилларимга зулм қилинаётганини кўриб, лекин ҳеч нарса дея олмай яширинча ёздим бу мактубни. Сизни қаттиқ соғинганимда мажнунларча ёздим бу мактубни. Кимгадир йиғлаб бергим келганида болаларча ёздим бу мактубни. Ёзганларимга Аллоҳ гувоҳ, кўз ёшларим гувоҳ, эски шеър дафтарим гувоҳ... Мана, бугун сизга ўқиб бераман уни. Йўқ, йўқ... Ўзингиз ўқий қолинг... Мен ўқий олмайман уни... Бўғзим тиқилади... Яна йиғлаб бераман унда... Расулуллоҳ, Сизни қаттиқ соғиндим! Яшашга мадор йўқ хўп тойдим ҳолдан, Саодат даврига хосдир соғинчим. Йўлбошчи ахтариб адашдим йўлдан, Расулуллоҳ,Сизни қаттиқ соғиндим! Айтинг, бу кун сизни излайин недан? Қуръон, ҳадисмиди ёки суннатдан? Ҳолдан тойдим излаб ҳар бир неъматдан. Расулуллоҳ, Сизни қаттиқ соғиндим! Тўғриси, ўйлардим ўзимни тенгсиз, Сизсиз ўхшаб қолдим кўйлакка− енгсиз. Дунёда Сиздек Зот йўқ эрур, эссиз! Расулуллоҳ, Сизни қаттиқ соғиндим! Қилсам, амалларим риёдан чиқмас, Бу аъмол умматга асло лойиқмас! Айтаман: бу тиллар асло толиқмас, Расулуллоҳ, Сизни қаттиқ соғиндим! Кўзда ёш, лек йўқдир ихлосдан хабар, Билмадим, қилганим не манзил етар. Соғинчу аламлар юрагим эзар. Расулуллоҳ, Сизни қаттиқ соғиндим! Ўйлаб қолдим: балки, бу шеър ҳам риё, Демак, савоби йўқ амалдек рўё. Ҳис қилиб ўзимни мунофиқ гўё, Расулуллоҳ, Сизни қаттиқ соғиндим! Сизсиз шахарлар ҳам саҳродек безар, Намози йўқ, лек тинмай ташини безар. Уммат ўхшар карвонга − сарбонсиз кезар, Расулуллоҳ, Сизни қаттиқ соғиндим! Устозим, Валийни бир йўқлаб келинг, Розиман, Саййидим, койиблар беринг. Майлига бир бора тушимга киринг, Расулуллоҳ, Сизни қаттиқ соғиндим! Йиғлагим келмоқда, қаттиқ йиғлагим, Тошдек қотган қалбим тинмай тиғлагим. Юзингизни кўрмоқ ёлғиз тилагим, Расулуллоҳ, Сизни қаттиқ соғиндим! Сиз ёлғиз эдингиз, дин иши − собит, Ўзингиз олим-у, ўзингиз − обид. Қутқаринг Валийни, бўлмоқда нобуд, Расулуллоҳ, Сизни қаттиқ соғиндим! Қочгим келар булардан, қочиб кетаман, Кимга дунё керак, сочиб кетаман. Эшитинг! Бир сирни очиб кетаман, Расулуллоҳ, Сизни қаттиқ соғиндим! Етар, етар энди, мени овутманг! Ёрдам-чун гуноҳкор қўлимдан тутманг! Мен кетдим, изламанг, бас, етар, кутманг. Расулуллоҳимни излаб кетаман! (Соллаллоҳу алайҳи васаллам.) 2) FOTIMA. Оловланиб уфққа бош қўяётган қуёш гўё менга: «Умр дафтарингнинг яна бир саҳифаси ўқиб бўлинди», деётгандек эди... Бу дафтарнинг бирон саҳифасига дунёвий амаллар, ташвишлар, хурсандчиликлар билан бирга, Аллоҳ розилиги учун қилинган холис амаллар ҳам ёзилганмикин?! Ўтмишга айланган ҳар бир саҳифада Аллоҳ таоло ёки Расулуллоҳ алайҳиссалом учун тўкилган кўз ёшлар, Расулуллоҳ алайҳис саломнинг суннатларини тирилтирганим учун севинчдан ёнган кўзлар ёки бошқа шу каби номлар билан аталган бандлари ҳам бормикан?! Бормикин ўзи шундай сатрлар менининг тарихга айланган саҳифаларимда?! Эй Расулуллоҳ, мен сизни гўзал хилқатингизга муносиб равишда таний олдиммикан?! Мен сизни ожиз қалб дафтаримга битилган ожизона чизгиларим ила танийман, холос... Аммо менинг бу ғарибона таниганим «Сизни севаман», «Сизнинг шафоатингиздан умидворман», «Сизни умматингизман», дея дадил айтишга етарли бўла олармикан?! Эй Расулуллоҳ! Мен асҳобингиз каби бу дунёда Сизни кўриш бахтига муяссар бўла олмадим. Аммо сувратингизни кўрмаган бўлсам-да, сийратингизда сувратингизни чизиб, хаёлан сизни кўришга уринаман. Менинг бу уринишларимни айб этмагайсиз. Менинг қалбим ҳам саҳобаларингизнинг сизга бўлган севгилари ила лиммо-лим бўлишини истайман. Сизга бўлган муҳаббатлари йўлида ҳар қандай олов, ҳар қандай таъна-ю қалбларига отилган тиконлар уларга таъсир ҳам қилмаган. Чунки улар Аллоҳ ва Расулини чинакам бир муҳаббат билан севдилар. Уларни таналари нимта-нимта бўлса-да, Сизга бирон гард юқишини истамадилар. Эй Расулаллоҳ! Денгиз тубидаги чиғаноқ ўз инжусини сақлагани каби Сиз Исломни заррача гард юқтирмай бизга етказиб бердингиз. Биз эса... Мени кечиринг, нураб ётган қалбимни сизга тортиқ қилишдан уяляпман. Тушларимга киринг, дейман-у, аммо сизни кўрсам, сизга айтадиган гапларим, дардларим борми ўзи?! Сизга атмоқчи бўлган гапларимни дуру марваридлар, инжулар ила безасам-да, бу гапларим сизга лойиқ бўла олармикан?! Ёки сукутни афзал кўраманми?! Сизни орттирма даражалардан ҳам ортиқроқ севаман, деган гапларимни далили сифатида қайси амалларимни сизга кўрсата оламан?! Сизни исмингизни эшитганда юракларим ёнмаса, кўзларим намланмаса, қандай қилиб севгингизга даъво қилишим мумкин?! Севгингиз эса бизни Аллоҳ севгисига олиб борувчи энг пок йўлдир!!! 3) Бойхонов Фозилхон. Соғинч мактуби Ассалому алайкум, эй оламларни ҳидоят нури ила нурафшон этган Зот! Ё Расулаллоҳ, сийратингизни ўқир эканман, сизни янада яхшироқ танимоқдаман. Бу маърифат эса қалбда соғинч ҳисларини уйғотмоқда. Қалбни ўртаётган бу соғинч ҳисси Сиз томон мактуб ёзишга ундади. Ё Расулаллоҳ, оламларга раҳмат бўлиб келдингизки, бутун инсониятни зулматлар ботқоғидан саодат нурига олиб чиқдингиз. Аллоҳ таоло сизни махлуқотларнинг энг афзали қилиб, сиз сабабли бутун инсониятни яратди. Ё Расулаллоҳ, Сиз барча пайғамбарларнинг саййидисиз. Ҳатто бошқа пайғамбарлар ҳам сизга уммат бўлишни орзу қилишарди. Ё Расулаллоҳ, Сиз гўзал хулқ соҳиби эдингиз. Оламлар Робби сизни «Эй ҳабибим, сиз улуғ хулқ узрадурсиз», дея мадҳ қилмоқда. Агар бутун инсоният хулқлари бир жойга жамланса, сизнинг гўзал хулқингизга етмас. Ё Расулаллоҳ, оламларга намуна ҳаётингиз ҳамон кўз ўнгимда. Аллоҳ таоло сизга бутун инсониятга рисолатни етказишни амр қилди. Сиз бу йўлда кўп азият ва машаққатлар чекдингиз. Ҳатто энг яқин қавм-қариндошларингиз сиздан юз ўгириб, сизнинг энг ёвуз душманларингизга айландилар. Каъбатуллоҳ ёнидасиз. Абу Толиб амакингиз вафот этгач, ёлғизланиб оламлар Роббисига илтижо қилмоқдасиз. Макка мушриклари сизни ҳимоясиз қолган, деб мазаҳ қилмоқдалар. Сажда қилганингизда бошингизга нажосатлар сочдилар. Сиз саждада туриб қолдингиз. Севикли қизингиз Фотима кўзларида қатра ёшлар ила югуриб келиб силаб-сийпалади. Сиз қизингизни йиғлаётганини кўриб, юрагингиз оғринди. «Йиғлама, қизим», деб юпатмоқдасиз. Бу муборак бошингизга жонимиз фидо бўлсин, ё Расулаллоҳ. Бутун умматга саодат деб аталмиш насибани улашиш мақсадида Тоифга отландингиз. Уларни Аллоҳ таоло томонидан олиб келганингиз, улкан азобдан қутқарадиган абадий саодат ва раҳмат йўлига чақирдингиз. Аммо улар ҳидоят чашмасидан сув ичишни хоҳламадилар. Қуллар ва ёш болаларни ёллаб ҳақоратлаб тошлар отишди. Кўнглингиз чўкиб ортга қайтдингиз. Ё Расулаллоҳ, кўнглингиз оғриндими, ёлғизланиб қолдингизми, кўз ёш тўкмоқдасиз? Бу муборак кўз ёшингизга жонимиз фидо бўлсин, ё Расулаллоҳ. Шунда сизни юпатгани Жаброил алайҳиссалом келдилар. «Эй ҳабибим, агар рухсат берсангиз, Аллоҳ таоло бу қавмни ҳалок қилур», дедилар. Сиз-чи, нима дедингиз, ё Расулаллоҳ. Ахир улар учун ҳидоят сўрамадингизми? «Аллоҳим, булар нима қилаётганларини билмаяптилар. Уларни ўзинг ҳидоят қилгин», деб Аллоҳ таолога тазарруъ билан илтижо қилмадингизми?! Ё Расулаллоҳ, сийратингизни ўқир эканман, кўзимга ёшлар оламан. Оламларга қанчалар маҳбуб бўлиб келдингизки, Сиз сабабли бутун инсоният илоҳий муҳаббат неъматига мушарраф бўлди. Роббимнинг лутфи ўлароқ бу лаҳзаларда Сизни соғиниб мактуб ёзар эканман, ҳаётимда учрамаган ҳис-туйғулар уммонига ғарқ бўлмоқдаман. Сийратингиз ўқиб, ўрганганим чоқ, Ғафлатдан уйғондим, тарқади мудроқ. Таниганим сари Сизни яхшироқ, Қалбимни ўртайди соғинчли фироқ. Расулуллоҳ, Сизни жуда соғиндим. Сизнинг ёнингизда бўлгим келяпти, Асҳобларингизни кўргим келяпти, Қай томон юрсангиз сира ажрамай, Ортингиздан изма-из юргим келяпти. Расулуллоҳ, сизни жуда соғиндим. Анасдек жон фидо қилолмасам ҳам, Абу Дужонангиз бўлолмасам ҳам, Уларнинг ҳаётин ўқиганим дам Авж олар соғинчим, кўзларимда нам, Расулуллоҳ, Сизни жуда соғиндим. Тоифликлар зулми қалбим тирнайди, Маккалик мушриклар тинмай тергайди. Эвазига тоғдек олтин берса ҳам, Мадиналик ансорлар сизни бермайди. Расулуллоҳ, Сизни жуда соғиндим. Меҳр кўрсатишар отам-онам ҳам, Кўнглимни кўтарар дилкаш ҳамхонам. Бундай ғамхўрликдан қувнайман бир дам, Аммо соғинч ҳисси тинмас шунда ҳам, Расулуллоҳ, Сизни жуда соғиндим. Дунё чиройидан безганда юрак, Айтмангиз менга латифа, эртак. Сўрасангиз гар: Не айтай бўлак? Ҳадис айтиб беринг, менга шу керак, Расулуллоҳ, Сизни жуда соғиндим. Ё Расулаллоҳ, Сизни умматларингиз жуда соғинишган. Сизнинг «Келажакда менинг шундай умматларим борки, улар молу авлодларидан кечиб бўлса ҳам, мени бир бор кўришга муштоқ бўларлар. Мен ана ўша умматларимни кўришни истардим», деган сўзингизни эшитганда кўзларига ёш оладилар. Уларга охиратда сизни кўриш тасалли беради, холос. Ё Расулаллоҳ, бизларни дуо қилинг, Сизга муносиб уммат бўлайлик. Сизни зулмат ботқоғидан олиб чиққан саодат кемангизни бошқарадиган давомчингиз бўлайлик. Аллоҳ таоло бу дунёда Сизни кўришликни насиб қилмади, охиратда бирга қилсин. Тушларимда бўлса ҳам, жавоб мактубингизни кутиб қоламан… 4) Bir birodar Оламлар сарварига мактуб Бисмиллаҳир Роҳманир Роҳим. Бу не бахтки, Аллоҳим бу ожиз қулини оламлар сарварига мактуб йўллаш шарафига муяссар айлади! Бундан бағоятда хурсанд бўлдим. Гарчи Расулуллоҳ солаллоҳу алайҳи васалламга бир оғиз сўз айтишга муштоқ бўлсам-да, юрак ютиб шу сўзни ёзмоққа қўлим бормайди... Ўзимни у Зот алайҳиссалоту вассаломнинг қаршиларида тургандек ҳис қиляпман: тил айлантиришга мадорим йўқ, бошим ҳам, кўзларимдан бетиним оқаётган ёшлар кўксимни ҳўл айлади... Бу ҳолатимда Расулуллоҳ солаллоҳу алайҳи васалламга не дейишим мумкин?... Мана шуни ёзишим керак. Ассаламу алайкум ва роҳматуллоҳи ва барокатуҳ! Фидойингиз бўлай, Расулуллоҳ! Аллоҳга беадад ҳамду санолар бўлсинки, камина қулини сизга уммат бўлиш бахтига муяссар айлади. Ҳатто набийлар орзу қилган бу мақомга муносиб бўла олмаётганим учун мени кечиринг. Шу қадар гуноҳкорманки, агар Сиз улардан хабардор бўлсангиз, мени умматим демай қўйишингиздан қўрқаман... Ота-онам сизга фидо бўлсин, Расулуллоҳ! Аллоҳга дуо қилинг гуноҳларимизни мағфират айласин! Сизга чин уммат бўлиш бахтига бизни муяссар айласин! Бу йўлда бизга куч-қувват, сабр, бардош, шижоат берсин! Бизга дангасаликдан паноҳ берсин! Тилимизни ғийбат, бўҳтон, ёлғон учун эма, зикр, дуо, саловат ва тиловат учун айланишида Ўзи мададкор бўлсин! Нафсимизни ўзимизга қул қилиб берсин! Ўзига, Ўзининг Каломига, Ўзининг сўнги Набийси – Сиз, Расулуллоҳ солаллоҳу алайҳи васалламга бўлган муҳаббатимизни зиёда қилсин! Ижозат беринг, ё Расулуллоҳ, ҳузурингизга бориб бир умр хизматингизда бўлай. Ҳазарда ёки сафарда доимо ҳамроҳингиз бўлай. Қўлларингизга сув қуйиб заррача бўлса-да гуноҳларимни ювилишига имкон беринг, илтимос. Душманларингизга қарши қалқон, дўстларингиз ила бир тану бир жон бўлай... Сизга бўлган муҳаббатим чексиз, ё Расулуллоҳ. Сизни ўзимдан ҳам, ота-онамдан ҳам, аҳли оилам, фарзандимдан ҳам қўйингки жамики махлуқотлардан кўра кўпроқ яхши кўраман. Қалбимдаги сизга бўлган бу муҳаббатни янада зиёда бўлишини тилаб Аллоҳга дуодаман. Сизнинг эшигингизда қуллик қилмоқлигим мен учун дунёга султонлик қилмоғимдан афзалдир, ё Расулуллоҳ. Бу сизга бўлган муҳаббатимдан, сизнинг хизматингизни қилмоққа бўлган иштиёқимдан, ҳузурингизда илм талаб қилмоққа бўлган рағбатимдандир. Сўзимнинг сўнгида қуйидаги шеър ила илтижо қилиб қоламан: Дунёда насиб этмади дийдор, Охиратдан бўлганмиз умидвор. Унгача ҳеч йўқса майли бир бор, Тушларимга киринг, Расулуллоҳ. Тушда-да Сизни кўрмоқ саодат, Ўнгда ҳам насиб айласа шояд. Камина қулни шод этиб ғоят, Тушларимга киринг, Расулуллоҳ. Тоқат этарми солмоққа назар?! Бир қучардим, изн берсангиз агар. Шафоатдан бериб бизга хабар, Тушларимга киринг, Расулуллоҳ. Тонггача қурайлик бирга суҳбат, Айланг Сиз бизга панд-у насиҳат. Ҳар кеча келмоққа айлаб одат, Тушларимга киринг, Расулуллоҳ. 5) Anvar Xujaxonov. Бисмиллҳир роҳманир роҳим. Анвар Аъзамхон ўғлидан Аллоҳнинг Расули Муҳаммад ибн Абдуллоҳ соллаллоҳу алайҳи васалламга. Ассаламу алайкум ва роҳматуллоҳи ва барокатуҳ, ё Расулаллоҳ! Мен ҳеч ўйламагандимки, Сиздек улуғ Зотга мактуб ёзиш бахти насиб этади деб. Ҳа, бу шундай улуғ бахтки, Аллоҳнинг энг яқин дўсти, яратган махлуқотларининг энг афзали, пайғамбарларнинг саййиди, Одам алайҳиссаломдан то қиёматгача яралган инсонларнинг энг улуғи, Аллоҳга фаришталардан ҳам суюкли бўлган Зотга мактуб ёзиш мен учун шараф. Буни таърифлашга тилим ожиз, ақлим лол. Бугун Сиз менга, мусулмонларга, бутун инсониятга кераксиз, ҳа, жуда кераксиз. Жоним сизга фидо бўлсин, ё Расуллуллоҳ. Сиз сабабли биз бугун ўз Роббимизни танидик, ибодатга лойиқ Зот фақат Аллоҳ эканини билдик. Биз сизнинг қимматли маслаҳатларингизга, олтиндан қиммат сўзларингизга зормиз. Мен яқинда уйланмоқчиман. Сизнинг «Никоҳ менинг суннатимдир, ким менинг суннатимни тарк қилса, у мендан эмас», деган ҳадисингизга биноан исломий оила қуриб, динимга, ватанимга, халқимга оилавий хизмат қилмоқчиман. Ла илаҳа иллаллоҳ Муҳаммадур Росулуллоҳ калимасини энг олий калима қилишда ўз оилавий ҳиссамизни қўшмоқчиман. Мен сиздан «Қандай қилсам, бахтиёр оила қураман? Қандай амал қилсам ҳалол ва пок турмуш кечираман? Қайси йўлдан борсам, Аллоҳнинг розилигига ва сизнинг шафоатингизга эришаман? »деб сиздан сўрамоқчиман, ижозатингиз билан, албатта. Айнан сиздан сўрашимдан мурод Сиздан бошқа ким ҳам менга энг тўғри маслахат берарди? Ким ҳам Аллоҳга қурбат ҳосил қилишни мукаммал даражада ўргата оларди? Ким бахтиёр оила ҳақида Сиз каби керакли маслаҳатлар берарди?Ким, ҳа ким...? Жавоб аниқ, фақат Сиз. Алҳамдулиллаҳ,Сизга мактуб ёзиш насиб этди. Яна бир нарса: қандай амаллар қилсак, иймонимиз кучли, мустахкам, саҳобаларникидай бўлади? Хусусан, Билол ибн Рабоҳ, Муоз ибн Жабал, Умар ибн Хаттоб, Абдуллоҳ ибн Ҳузофа розияллоҳу анҳумларникидай. Бизнинг иймонимиз саодат асридаги аёлларнинг иймонидан ҳам заифроқ. Иймонимиз заифлигидан бошимизга озгина синов келса, динни ташлаб қочяпмиз, дин учун қайғурмаяпмиз, бизда диннинг ғами эмас, дунё ғами кўпроқ. Кўчада доллар курси қанча, машиналарнинг нархию, қайси телефон оммабоплиги ҳақидаги гаплар бизни асосий суҳбатимиз... Биз яна биродаримизнинг гўштини ейишни, яъни ғийбатни маромига етказиб бажарамиз. Бу гапларни сизга айтишимдан мақсад Сиз мен учун инсонларнинг ичида энг маҳбубисиз, Сиз Аллоҳнинг Ҳабибисиз. Сиз дуо қилсангиз, шоядки аҳволимиз ўнгланса, динимиз ривожланса. Сизни Аллоҳ учун яхши кўраман. Агар бутун дунё бир тараф бўлиб, Сиз бир тараф бўлсангиз, мен Сиз тарафга ўтаман. Сизни соғиниб, дуоингизга муҳтож бўлиб, албатта, менинг мактубимга жавоб ёзишингизга умид боғлаб қолувчи, агар умматим дейишингизга лойиқ бўлсам, умматингиз Анвар Аъзамхон ўғли. Сизга Аллоҳнинг саловату саломлари ёғилсин. Ассаламу алайкум ва роҳматуллоҳи ва барокатуҳ. Махсус ўрин QosimAbdulloh Соғинч мактуби (хаёлий қисса) 1-қисм Маҳмуджон домла ҳар доимгидек ўз маърузасини ниҳоялагандан сўнг, талабалар ўзлари қизиққан масалаларда саволларини беришди. Домла шошмасдан саволларга жавоб берар, талабаларини ўз жавоби билан қаноатлантирар эди. Мутахассислиги тарихчи бўлганлиги учун ҳам бу борада ечилмай қолиб кетган масалалар борасида кўплаб саволлар тушар, домла эса ҳеч иккиланмасдан уларга гўё ўша воқеаларни ўз кўзлари билан кўргандек гапириб берарди. Ҳа, ҳақиқатан ҳам, ўз кўзлари билан кўргандек… Савол-жавоблар тугагач, домла аудиториядан чиқиб, ректор хонасига йўл олди. Бугун Акмал Пўлатович яна уни чақиртирибди. Ўтган 2 сафар ҳам чақириб алланималар деганди: «Домла, талабаларга дарс ўтиш жараёнида тарих китобларида учрамайдиган маълумотларни айтибсиз, бу ҳақдаги фикрларни қаердан олдингиз? Сиз фактларга суяниб лекция ўқийдиган домламисиз ёки қаердаги сафсаталар билан бошқаларнинг бошини қотирадиган эзма чолмисиз?!» деб қаттиқ гапирганди. Домла бўлса ортиқча сўз ҳам айтиб ўтирмаганди. Бугун ҳам шу масалада бўлса керак, ҳойнаҳой. Хонага кириши билан Акмал Пўлатович: — Аризангизни ёзинг, сиздака ходимлар бизга керак эмас, ундан кўра маҳаллангиздаги ёш болаларни тўплаб, эртакларингизни уларга айтинг. Сизни 2 марта огоҳлантиргандим, барибир, билганингиздан қолмабсиз. Бўшсиз, марҳамат қилиб кетишингиз мумкин, – деди. Домла эса ўзининг босиқ табиатлилиги билан гапни кўпайтириб ўтирмади. Аризани ёзди-ю, ишдан бўшади. *** — Бугун ҳам дарс ажойиб бўлди-а? Нима дединг? – Акбар ҳар сафар дарсдан сўнг олган таассуротларини дўсти Муҳаммад билан ўртоқлашарди. Бугун ҳам институт биносидан чиқиши билан суҳбатларини шу йўсинда бошлашди. — Ҳа, тўғри айтасан. Чиндан-да дарс ажойиб бўлди. Мен бир нарсадан ажабланаман. Домла қандай қилиб бунча кўп маълумотларни билади экан? Қанча китоб ўқиган бўлиши мумкин? — Билмасам, лекин қайси масала бўйича савол берсанг, жавоб бераверадилар. Худо илмни берганда ўзиям. — Ҳа, бизга ҳам шундай бўлиш насиб қилсин,− Муҳаммад бошини аста қимирлатиб жавоб қилди. Шу билан бекатгача бирга суҳбатлашиб кетишди. Лекин булар севикли домласи айни лаҳзада ишдан бўшаганини билмасди. Муҳаммад устози ҳақида гаплашишдан чарчамасди: — Домламизда қандайдир ўзига тортадиган илиқлик бор-а? Суҳбатлашган одам сира зерикмайди. Акбар ҳам унинг гапини маъқуллаб: — У кишининг юзларидан нур ёғилади.. – шу пайт унинг автобуси келиб қолди ва дўсти билан хайрлашиб уйига жўнади. *** Домла ишдан бўшаганига биргина сабаб билан сиқилди. Шогирдларининг таълими қай тарзда кетишини билмагандангина эзилди қалби. Чунки унинг дарс беришдан мақсади – оиласини боқиш ёки ўзининг илмий даражасини кўтариш эмас, балки талабаларини билимли қилиш эди. Бундан бошқа ҳеч нарса учун афсусланмади. Хонасидаги бир-иккита файлни олди-ю, уйига равона бўлди. *** Орадан бир неча кун ўтиб, тарих дарси бошланди. Акбар тайёрлаб келган вазифасини қайтадан кўриб чиқа бошлади. Шунда эшик очилиб, ректор домла ҳамда ёшлари 35-40 атрофидаги бир киши кириб келди. Акбар олдинига «Устозимизни бугун ишлари чиқиб қолибди, шекилли ёки бирор хизмат билан жўнатишган бўлса керак. Бугунчалик бошқа домла кириб турса керак», деб хаёлидан ўтказди. Лекин ректорнинг айтган гаплари унинг бу хаёлларини чиппакка чиқарди. «Сизларга бугундан бошлаб тарих фанидан Фурқат Ҳасанов дарсга кирадилар. Домлангиз маълум сабабларга кўра ишдан бўшадилар. Фурқат домла ўз фанининг мутахассиси, у билан дарсларингизни давом эттирасизлар». Талабалар бу хабардан худди устиларидан муздек сув қуйилгандек жим бўлиб қолишди. Уларнинг аксарияти бу хабарга ишонгиси келмасди. Шунда Анвар: — Домла, бир савол берсам майлими? − деб орадаги сукунатни бузди. — Марҳамат, − ректор домланинг овозида бироз таажжуб бор эди. — Нима учун Маҳмуджон домламиз ишдан бўшадилар? Сабабини билсак бўладими? — Ҳа, албатта, бўлади. Сизларга яхши бўлсин, деб шундай қилдик. Бўлар-бўлмас эртаклари билан сизларнинг бошингизни қотирадиган домладан кўра ўз фанини пухта эгаллаган педагогни ишга таклиф қилдик. Бошқа бир талаба: — Ахир, домла, домламиз фанларини керагидан ҳам ортиқ билар эдилар-ку? – деди. — Сизлар яхши биласизларми ёки менми?! – ректор домланинг овозларида қўполлик бошланди. Талабалар буни сезиб, гапни шу ерда тўхтатишди. Акбар дарсдан сўнг Муҳаммад билан не боисдан устозларини ишдан олишганини тагига етиш учун ректорнинг хонасига киришни режалаштириб қўйди. *** Маҳмуджон домла бундан кейинги қиладиган ишларини режалаштириб ўтирганди. Турмуш ўртоғи унга аччиққина кофе тайёрлаб келди. Домла кофени аста хўплаб, хаёл денгизига шўнғиди. Ҳатто аёлининг «Бирор нарса керак эмасми, дадаси?» деган сўзини ҳам эшитмади. Уни фақат дарвоза қўнғироғининг чалинишигина хаёл уйқусидан уйғотиб юборди. Эшикни катта ўғли Зафар очди ва бир оздан сўнг: — Дада, сизни сўраб келишибди, институтдан шогирдларингиз бўлса керак, - деди. Домла ташқарига чиқиб қараса, севимли шогирдлари Муҳаммад билан Акбар келган экан. Уларни уйга таклиф қилди. Шогирдлар устозларини безовта қилиб қўймадикмикин, деб не хижолат билан уйга киришди. Салом-аликдан сўнг домла: — Ўқишларингиз қандай? Яхшими? – деб сўради. — Ҳа, яхши. Фақат … Сиз ишдан кетганингиздан жудаям хафамиз, − Акбар жавоб қилди. —Пешонага шу ёзилган экан, нима ҳам қилардик… − домла бир ҳўрсиниб қўйди. —Домла, бир нарсага биз ҳечам тушуна олмаяпмиз, − Муҳаммад қандайдир аламзадалик билан айтди. — Нима нарсага? – домла босиқлик билан жавоб қайтарди. — Ректорнинг олдига кириб, нима сабабдан сизни бўшатганларини сўрадик. У киши «Домлангиз китобда йўқ, ўзи тўқиб олган ҳикояларни гапириб беради. Мисол учун, Александр Македонскийнинг бутун бошли ҳаётини айтиб берибди анави куни сизларга. Ахир унинг бутун бошли ҳаёти ўрганилмаган-ку! Бу борада бирор асар етиб келмаган бизга. Тўғри, унинг ҳаётини умумий тарзда ёзилган китоблар бор, лекин у айтаётган маълумотлар, умуман, китобларда келмаган. Бундай мисоллардан сизларга қанчадан-қанча келтиришим мумкин. Қисқа қилиб айтганда, домлангиз ўз хаёлидан тўқиб чиқаради, уни бундай қилаётгани учун бир неча марта огоҳлантирдик, фойдаси бўлмади. Охирги чорани қўлладик. Бу гапларни барча курсдошларингга етказиб қўйинглар. Қайтиб Маҳмуджон домлангиз ҳақида бирортангиз эътироз билан хонамнинг эшигини тақиллатманг!» деб жавоб бердилар. Нима учун сиз ўқиган китобларингиз, фактларингизни у кишига айтмадингиз? Нима учун индамайгина бўшаб кетдингиз? Ахир, сиз ҳақсиз-ку?! – куйинчаклик билан сўради Муҳаммад. Домла жилмайиб қўйди-да: — Мен эмас, ректор домлангиз ҳақ, - деди. — Нимага ундай деяпсиз? – Акбар эътироз билан сўради. — Чунки… Чунки ҳақиқатан ҳам домлангиз айтган нарсаларни бирон китобдан ўқимаганман… - домла кулимсираб жавоб қилди. — Ундай бўлса қаердан биласиз? — Эҳ, Муҳаммаджон, бир кун келиб билиб оласан, албатта. Шогирдаларининг қарашида ҳали ҳануз ишонмаслик, таажжуб асари бор эди. Домла эса ўзига ўзи «Ҳали бироз бор, кейинроқ...» деб пичирлаб қўйди. Бу гапни шогирдлари эшита олмай қолдилар. Суҳбатлари бошқа мавзуга бурилиб кетди. Домла шогирдларига худди дарсдагидек маълумотлар айтиб, савол-жавоб, ҳазил-ҳузул қилди. Бир пайт Акбар соатига қараса, келишганига 2 соатдан ошиб кетган экан, Муҳаммадга имлаб қўйди. Йигитлар ўзларидан уялиб кетишди, устозни кўп вақтларини олиб қўйдикмикин, деб. Қайтишга рухсат сўрашди. Домла: — Ўтирибмиз-да гаплашиб, − деб олдинига рухсат бермади. Шу ҳолат яна бир икки бор такрорланганидан сўнг уларга кетишларига ижозат берди: — Келиб мени жуда ҳам хурсанд қилдинглар, эшигим доим сизлар учун очиқ, − деди. Дарвоза олдига чиқишганидан сўнг Муҳаммад: — Устоз, бир илтимосимиз бор эди. Агар хўп десангиз… —Бемалол айтишингиз мумкин, қўлимдан келса, бажонидил,− домла самимий жавоб қайтарди. — Баъзи кунлари дарсимиз тугаганидан сўнг олдингизга келиб хизматингиз бўлса, қилсак, дегандик. —Ташаккур, хизматим йўқ-ку-я, аммо келсаларингиз, хурсанд бўлган бўлардим. Шу билан хайрлашиб уйларига равона бўлишди. Ҳафтасига 2 маротаба устозлариникига келиб турадиган бўлишди. Ҳолидан хабар олиб, бир сафар ҳўл мева, яна бир сафар картошка-пиёз олиб келишар, домла эса «Келсангиз, қуруқ келинглар ёки киргизмайман», деб олиб келган нарсаларини ўзларига қайтариб юборарди. Шу билан йигитлар устозлариникига ҳеч нима олиб кела олмайдиган бўлишди. Орадан бир ярим йил ўтди. Аҳмад билан Муҳаммад устозлариникига келишни бирор маротаба бўлса-да канда қилишмади. Орада қолган талабалар билан ҳашар уюштириб ҳовлининг этагига 1 қават уй ҳам қуришди. Домла билан анча яқин бўлишди. Бир сафар Муҳаммад Акбарга: — Мен домланинг ишдан кетганларига хурсанд бўламан, − деди. —Нега ундай деяпсан? — Чунки агар домла ўша пайт ишдан бўшамаганларида эди, биз бунчалик у кишига хизмат қила олмаган бўлардик. Муносабатларимиз фақатгина институтдан нарига ўтмас эди. —Ҳа, тўғри айтасан. Ҳар бир ишда ҳикмат бор, деб бекорга айтишмаган экан. *** Маҳмуджон домла ҳам шогирдларини кундан кунга яхши кўриб борар, билган нарсаларини уларга ўргатишга, тарихий воқеаларни айтиб беришга одатланганди. Кунлардан бир куни йигитлар ҳар доимгидек дарсдан сўнг ҳаялламай етиб келишди. Домла бу сафар уларни ҳар галгиданда интизорлик билан кутаётганди. Чунки бугун 10 йилдан бери кутаётган орзусига етажак. Шунча йилдан бери умид қилаётган онлари яқинлашган эди. Ниҳоят, узоқ сафарга чиқишга арзигулик ҳамроҳ топганди. Сафар жуда ҳам узоқ. Ҳа, жуда узоқ. Бу саёҳатнинг масофаси ниҳоятда узоқ, у ҳам бўлса, асрлар оша сафар эди. Бундан 15 йил аввал ёшликдан катта бўлган физик дўсти бир кашфиёт қилган эди. У ихтиро қилган қурилма орқали асрлар орасида саёҳат қилиш мумкин эди. У билан кўп бора сафарга чиқди. Ўтмишнинг инсон яратилгандан сўнг исталган замонига тушиб, тарихнинг бевосита гувоҳига айланди. Ёшликдан бери орзу қилган, бутун дунё кашфиётчилари учун армон бўлиб қолган қурилмада сафар қилиш бахтига муяссар бўлганди. Умрининг 5 йилини ана шундай сафарларга бағшлади. Бир вақтдан бошқасига ўтиб, бутун бошли тарихни кўрди. Бир куни Николай тахтдан воз кечиши арафаси пайтида дўсти қаттиқ бетоб бўлиб қолди. Агарда вафот этса, бир ўзи ўз замонига қайта олишига кўзи етмади ва зудлик билан қайтишди. Дўстининг аҳволи кун сайин ўғирлашиб, ўлим соати яқинлашиб қолди. Маҳмуджон домлани олдига чақириб, ихтиро қилган қурилмасини унга топширди ва уни зинҳор ва зинҳор бегона одамнинг қўлига тушмаслигини, фақатгина узоқ вақт мобайнида синаб, синовидан ўтган яқин инсони билангина сафарни давом эттириши мумкинлигини васият қилди. Шундан сўнг жон таслим қилди. Домла ўша воқеадан сўнг муносиб ҳамроҳ ахтара бошлади. Аммо бирор кишини ҳам ишончли деб билмагани учун бу ҳақида оғиз очмади. Институтда талабалар орасидан ҳам кўп қидирди, ишдан кетишига рози бўлишининг ҳам сабабларидан бири шу эди. Агарда қайси талабаси ишдан кетгандан кейин ҳам у билан бирга бўлишни давом эттирса, уни ишонса бўладиган шерик деб, ўйлаганди. Лекин бир пайтлар «Ҳали бироз бор, кейинроқ...» дейишининг сабаби – дўстининг васиятини пухта бажариш эди. Шунинг учун ҳам уларни бир ярим йил давомида синаб кўрди. Синовдан намунали ўтишганлиги учун бугун уларга бор ҳақиқатни айтиб, уларни сафарга таклиф қилмоқчи. Акбар билан Муҳаммад ҳар доимги кайфиятда устозларининг уйига киришди. Бир ҳўплам чой ичишганидан сўнг устозлари режалаштириб қўйган гапини айтди. Ҳаммасини батафсил тушунтириб берди. Буларни эшитган йигитлар ҳайратда қолишди. Нима дейишларини билмай, тилларига калима келмай қолди. «Устоз олган маълумотлар ана шулар орқали экан-да»,«Қанийди бу сафарга мен ҳам ҳамроҳлик қилсам», «Бу менинг бир умрлик орзум эди-ку!» ва шу каби ўйлар уларнинг хаёлидан қандайдир сониялар ичида ўтди. Шу билан сафар қилишга келишилди. Келаси ҳафта жума куни жума намозидан сўнг шу ерда учрашишга келишилди. *** 18.07.2014, соат чамаси 14:00. Келишилган жойда учрашилди. Овқатланиб олишганидан сўнг домла йигитларни болахонага бошлаб чиқди ва чангга қоришиб кетган бўзни олган эди, остидан каттагина қурилма чиқди. Унинг олд тарафига «Асрлар оша саёҳат» деб ёзилган экан. Унинг чангларини артиб ичига киришди. Сафарга чиқиш олдидан домла: «Бир нарса ҳеч қачон ёдингиздан чиқмасин: бирортамизга бирор корҳол етадиган бўлса ҳам, тарих саҳифаларида йўқ бўлиб кетсак ҳам, у ерда кимларни кўрсак ҳам, нималарга гувоҳ бўлсак ҳам, ҳар қандай ҳолатда 3 тамиздан бошқа бирор киши бу қурилма ҳақида хабардор бўлмаслиги шарт. Ҳозир бир неча сония ичида тарихнинг бир нуқтасидан бутунлай бошқа нуқтасига ўтамиз. Бу ҳолатга тайёр бўлинглар. Бир нарсани унутмангларки, биз у ердаги инсонларни кўрамиз, лекин улар бизни кўра олишмайди, бизни ҳис қилишмайди. Биз тарихни ўзгартира олмаймиз, фақатгина шоҳиди бўлишимиз мумкин, унга ҳеч қандай янгилик кирита олмаймиз, борича кўрамиз. Бу сафарни айни лаҳзаларда дунёда қанчадан-қанча олимлар орзу қилишмоқда. Уларга насиб қилмаган бахтга биз мушарраф бўляпмиз. Бунга Тангрига шукроналар айтган ҳолатда сафаримизни бошлаймиз:«Бисмиллаҳир Роҳманир Роҳим. Аллоҳим, ўзинг бизни қўллагин. Бу сафаримизни дунё ва охиратимиз учун фойдали бўладиган сафарлардан қилгин…” *** «Қаердамиз?!...» «Шу ердамисизлар?!...» «Ким бор бу ерда?!...» «Нега жимсизлар?...» «Бу ер бунча қоронғу?...» Бу саволлар бир неча сонияда бир неча бор такрорланди. Шу пайт ҳеч ким бир-бирини эшитмай, бир зумлик қўрқинч ичида қолишди. Ниҳоят, бир ёруғлик кўриниб, бора-бора атроф ёп-ёруғ ҳолатга келди… Атрофга қарашса, теп-текис ер, ким қаерда эканлигини билмайди. Азбаройи чарчашганидан ҳаммалиги бир лаҳзада кўзлари юмилди-ю, уйқуга ғарқ бўлишди. Бир пайт отларнинг дупур-дупуридан уйғониб кетишди. Кўзларини очиб қарашса, юралари урушдан тўхтаб қолай деди. Маҳмуджон домлага эса бу анча вақтдан бери соғинчга айланиб қолган ҳолат эди. Акбар отлиқдан қочиш учун югура бошлади. Муҳаммад эса атрофдаги катта ҳарсанг тошнинг орқасига яширинишга уринди. Домла эса кулимсираб мен сизларга нима дедим, биз фақат кузатувчи бўламиз. Улар бизни кўра олишмайди, зарар ҳам бера олишмайди, келинглар, бу ерга. Кўрамиз, қайси қўшинлар экан булар. Орадан бир мунча вақт ўтиб қўшинлар бир-бирига яқин келди. Оппоқ отида кўринишидан қўмондонга ўхшайдиган забардаст жангчи кўзга яққол ташланди. Шунда домла: - Анави оқ отли жангчини кўряпсизларми? – деб сўради. - Ҳа, ҳа, ким у? - Александр Македонский мана шу бўлади. Қарши томонда эса, Доро қўшинлари. Эсладингизми? - Ҳа, ҳа. Қойил-е, ажойиб бўларкан жанг майдонига тушиб қолиш. Ўртада жанг бошланди. Сайёҳлар эса жанг натижасини билар, унинг қандай бўлганини қизиқиш билан томоша қилишарди. Китобларда неча йилдан бери ўқиган воқеаларини жонли кўриш бахтига сазовор бўлишаётганди. Ҳақиқатан ҳам ўзгача бўларкан тарихни кузатиш. *** Шундай қилиб, бирин-кетин тарихий воқеларни борлигича кузатишди. Акбар билан Муҳаммад китобларда ўқимаган, Маҳмуджон устозидан эшитган маълумотларнинг гувоҳи бўлишди. Яна бир бор у воқеалар бўлганини тасдиғини кўришди. У ерда ўтган 1 йил бизнинг вақт бўйича бир неча соатга тўғри келар эди. Сайёҳлар ўзлари қизиққан воқеларни ўз кўзлари билан кўрардилар. Қурилмани истаган вақтлари истаганча ишлатиб, бошқа замонга тушишар, бир тарихдан иккинчисига, ундан яна бошқасига сайр қилишни давом эттиришарди. Шу билан орадан анчагина вақт ўтди. Кўпгина замонларга боришди, тарихнинг бевосита гувоҳи бўлишди. *** 250-йил, тонг пайти. Мана бир неча ойдан бери шу ҳудудда яшашмоқда. Режаларига кўра бугун 350-йилга сафар қилишмоқчи. Сайёҳлар уйқудан туришди. Қурилмага чиқиб, одатдагидек қизил рангли тугмачани босишди… Шу пайт тўсатдан олов чақнаб, қисқа туташув содир бўлди. Ҳаммаёқ тутунга тўлди. Уларни йўтал тутиб, аранг қурилмадан ташқарига чиқиб олишди. Бироз вақтдан сўнг ўзларига келиб, қурилмани текшириб кўришди. Акбар: —Нима бўлибди бунга, устоз? – овозида хавотир оҳанги бор эди. — Билмасам, кўрайлик-чи, нега ўжарлик қиляпти экан?! — Тузалармикин, устоз? – Муҳаммад ҳам сўради. —Ҳа? Худо хоҳласа, албатта, тузилади. Бироқ озгина бош қотириш керак. Шу билан Маҳмуджон домла қурилмани ярим кун текшириш билан вақтини ўтказди. Бирор бир натижага эриша олмади. Қурилмага нима бўлганини аниқлай ҳам олмади. Акбарнинг бояги хавотирли овози энди қўрқувдан қалтирай ҳам бошлаганди: —Нима энди, тузалмайдими бу? Ахир қандай уйга етиб оламиз? — Акбар, илтимос, кўп савол бермай тур, мени чалғитяпсан. Ҳаммаси яхши бўлади. … Қуёшнинг шафақи ҳам ғойиб бўлди… Ҳали ҳануз бирор хулосага келинмади, нима бўлгани, уни қандай тузатиш мумкинлиги борасида бош қотиравериб чарчашди. Домла: — Муҳаммад, овқатланиб олайлик, бирор нарса тайёрла. Қориннинг пўстаги чиқиб кетди…− деди. Егулик тайёр бўлди, овқатланишди. Муҳаммад: — Устоз, энди нима қиламиз? Яна қаерини текшириб кўрамиз? – деб сўради. — Текширадиган бирор ускунаси қолмади. Фақатгина бир нарсага эътибор қаратиб кўрмабман. Эртага текшириб кўрамиз бирга? — Тузалишига ишонасизми, устоз? – Акбар сўради. —Ҳозир бирор нарса деёлмайман. Айтган ускунамни текшириб кўрай, кейин айтаман. Агар муаммо ўша ерда бўлса, …. — Нима бўлади ўша ерда бўлса? —…. — Айтинг, нима бўлади, одамни юрагини ёрмасдан айтинг, устоз…. — … Сафаримиз мана шу ерда тўхтайди…. — Нима деганингиз бу? Қайта ишлатиб бўлмайдими? У ҳолда нима қиламиз? — Илтимос, гапни бас қилинглар, эртагача бу борада гап очмай туринглар. Текшириб кўрай аввал. Подадан олдин чанг чиқарманглар,−домла жеркиб берди. Шундан сўнг то эрталабгача бу борада гап очилмади. Аниқроғи, ҳеч ким тилига олмади, бироқ юракларининг ҳар бир уришида «Наҳот? шу ерларда қолиб кетсак?!» деган қўрқинч бор эди. 2-қисм Тонгда хўроз қичқириб ҳаммани уйғотди. Учовлон қандай нонушта қилишганини ҳам сезмай, тезда фотиҳа қилиб, ишлари бароридан келишини сўраб, кечаги қолиб кетган ишларини давом эттиришди. Домла кечаси билан мўлжаллаб чиққан ишларини қила бошлади. Куннинг ярмигача шу билан овора бўлишди… Бироқ… Домла ҳақ бўлиб чиқди… Сафар мана шу ерда тугайдиган бўлди… Энди уйга ҳам, бошқа замонларга ҳам қайтишнинг мутлақо иложи йўқ… Умрларини мана шу оламда давом эттиришади. Ҳаётлари мана шундай тубанликлар орасида кечади энди. Ўз замонларида дон-дараксиз йўқ бўлиб кетишди. Қаерда эканликларини ҳам ҳеч ким билмайди. Эҳтимол, оила аъзолари шу пайтгача йўқ бўлиб кетишганидан ўлдига ҳам чиқариб юборишган бўлса керак. Муҳаммад: — Устоз, энди нима қиламиз?! – ўлимни бўйнига олган маҳбус каби сўради. — Билмасам, бошим қотди. Эҳтимол, … —Энди шу ерларда қолиб кетамизми? – Акбар ҳам устозни саволга тутди. — Шунақага ўхшайди… — Бирор иложи бордир. Наҳотки, ҳамма йўлларимиз ёпилган бўлса?! — Афсуски, ҳа… Гап шу ерда тўхтади. Ҳеч ким ичидаги гапларни айтишга ботина олмади. Ҳар ким дардини ичига ютди. Орага сукунат чўмди… Бироздан сўнг Акбар: — Бу йил уйдагилар мени уйлантиришмоқчи эди… Онам бечора келинлари бўлишbни 3 йилдан бери кутиб келаётгандилар. Неча бор айтган бўлсалар ҳам, мен пайсаkга солиб келаётган эдим. Мен ёлғиз ўғил бўлсам… Орзулари армон бўлиб қолар экан-да муштипаримнинг … Дадам бўлсалар, мени ёнларига ишга олмоқчи эдилар. Мендан кўп нарсаларни кутаётган эдилар. Улар менсиз қандай яшашаркин?! Эркатойгина синглим, қачон қараса, у билан урушаверардим. У\nПайғамбаримиз соллаллоҳу алайҳи васаллам ҳақларида янги филм ишланади


Юридик шахс филиалларини ташкил этиш | Mylawyer.uz\nФилиал юридик шахснинг у турган ердан ташқарида жойлашган ҳамда унинг барча вазифаларини ёки вазифаларининг бир қисмини, шу жумладан ваколатхона вазифаларини бажарадиган алоҳида бўлинмасидир (Ўзбекистон Республикаси Фуқаролик кодексининг 47-моддаси).\nФилиаллар агар қонунда бошқача тартиб кўзда тутилмаган бўлса юридик шахс ҳисобланмайди. Улар ўзларини ташкил этган юридик шахс томонидан мол-мулк билан таъминланадилар ҳамда у тасдиқлаган низомлар асосида иш олиб борадилар. Филиалларнинг раҳбарлари юридик шахс томонидан тайинланади ҳамда унинг ишончномаси асосида иш олиб боради.\n“Нодавлат нотижорат ташкилотлар тўғрисидаги “Ўзбекистон Республикаси Қонунига мувофиқ, нодавлат нотижорат ташкилотлар филиаллари давлат рўйхатидан ўтказилгандан бошлаб юридик шахс мақомини олади. Халқаро ва хорижий нодавлат нотижорат ташкилотлар филиаллари юридик шахс деб ҳисобланади.\nСиз томонингиздан қуйидаги ҳужжатлар ва маълумотлар тақдим этилиши лозим:\n- юридик шахсни рўйхатга олинганлиги тўғрисидаги гувоҳнома нусхаси;\n- юридик шахснинг таъсис ҳужжатларининг ҳамда уларга киритилган барча ўзгартиришлар ва қўшимчалар нинг нусхалари;\n- филиал раҳбар шахсларининг паспорт маълумотлари;\n- филиалнинг почта манзиллари.\nЮридик шахснинг филиалларини ташкил этиш бўйича хизматлар:\n- филиалларни ташкил этиш масалалари бўйича маслаҳатлар;\n- қарор ёки баённомалар лойиҳаларини ишлаб чиқиш;\n- юридик шахснинг таъсис ҳужжатларига киритиладиган ўзгартиришлар лойиҳаларини ишлаб чиқиш;\n- филиаллар тўғрисидаги низомни ишлаб чиқиш;\n- филиал раҳбарларига ишончномаларни тузиш;\n- рўйхатга олувчи органга ҳужжатларни топшириш;\n- рўйхатга олинган ҳужжатларни ишончнома бўйича олиш;\nТижорат юридик шахснинг филиалини рўйхатга олиш муддати – 2-3 кун.\nННТ филиалини рўйхатга олиш муддати – 1 ой.


Қўйлиқда гашиш сотувчилари тармоғи фош қилинди\n15:07 / 13.11.2015\nТошкент шаҳар ҳуқуқ-тартиботчилари томонидан Қўйлиқ бозори атрофида гашиш савдоси билан шуғулланиб келган шахслар гуруҳи қўлга олинди. Бу ҳақда “Огоҳ” нашри ёзмоқда.\nАйтилишича, 2014 йил декабрида Миробод тумани ИИБ ЖҚ ва УЖҚКБ ходимлари ҳамкорлигида ўтказилган “Қорадори 2015” тезкор тадбири давомида Қўйлиқ-1 даҳасидаги “Сайхун” кафеси олдида Арсен Амбросян исмли шахс қўлида гашиш моддаси билан ушланди.\nЎтказилган тергов давомида у гиёҳванд моддани Шавкат Эргашев исмли шахсдан олгани аниқланди. Бу жиноятчи ҳам қўлга олинганида гашиш моддасининг асосий етказувчиси – Фазлиддин исмли шахс ҳибсга олинди.\nУларнинг иши судда кўриб чиқилиб, тегишли чоралар кўрилди.


🧑🏻💻Рўйхатдан ўтказувчи🏠🏢 кўчмас мулк объекти(КМО)га бўлган ҳуқуқларни давлат рўйхатидан ўтказишда: — Ўзбекистон Республикаси Давлат Солиқ Қўмитаси ҳузуридаги Кадастр Агентлигининг Давлат Кадастрлари Палатасининг Бухоро вилоят бошқармаси\n🧑🏻💻Рўйхатдан ўтказувчи🏠🏢 кўчмас мулк объекти(КМО)га бўлган ҳуқуқларни давлат рўйхатидан ўтказишда:\n📝↔📑 аризани ва ушбу КМО кадастр ҳужжатларини ўрганади, уларни Реестрда мавжуд ахборот билан таққослайди;\n⚖ КМОга бўлган ҳуқуқлар ҳамда кўчмас мулк объектига бўлган бошқа ашёвий ҳуқуқни давлат рўйхатидан ўтказиш учун асос мавжудлигини, унинг юридик ёки жисмоний шахсга ўтказилишининг қонунийлигини аниқлайди;\n📊 умумий улушли мулк ҳуқуқи иштирокчиларининг сонини ва тегишли ҳужжатлар мавжуд бўлган тақдирда, уларнинг улушларини аниқлайди;\n🚫 ҳуқуқларнинг давлат рўйхатидан ўтказилиши учун тўсқинлик қиладиган омилларни, бу КМО ҳуқуқнинг бошқа шахсларга ўтказилиши учун тўсқинлик қилувчи гаровга қўйилганлиги ва ҳуқуқни чеклаш борлигини аниқлайди;\n🧑🏻💼📝 бошқа шахслардан айнан шу КМО бўйича давлат рўйхатидан ўтказиш учун ариза бор ёки йўқлигини Реестрдан аниқлайди.\n‼ КМО билан боғлиқ битим нотариал тартибда тасдиқланмасдан тақдим этилганда қўшимча маълумотларни талаб қилиш ҳуқуқига эга.\nPrevious Post: Бухоро вилоятидан e-auksion.uz савдо майдончасига қўйилган Тадбиркорлик учун бўш ер участкалари:\nNext Post: Кадастрлар палатаси Бухоро вилоят бошқармаси томонидан “маҳаллабай” ишлаш тизими бўйича қилинаётган ишлар


Кимларга кўмир етказиб берилади? - Фуқароларнинг ўзини ўзи бошқариш органлари фаолиятини мувофиқлаштириш бўйича Республика кенгаши\nКимларга кўмир етказиб берилади?\nҚонунчиликка мувофиқ, газ бўлмайдиган ҳудудларда аҳоли кўмир маҳсулоти билан узлуксиз равишда таъминланади.\nқиш мавсумида газ бўлмайдиган ҳудудларга етарли миқдорда кўмир етказиб бериш бўйича тегишли ҳужжатлар тасдиқланади (Вазирлар Маҳкамаси — вилоят ҳокимликлари — туман ҳокимликлари);\nкўмир омборлари маҳалла фуқаролар йиғини томонидан тақдим этилган реестрга ва тасдиқланган жадвалга асосан, аҳолини кўмир маҳсулоти билан Молия вазирлиги томонидан тасдиқланадиган нархлар асосида узлуксиз таъминлаш чораларини кўради.\nҚўшимча ва устамалар тўланади\nКўп квартирали уй-жой фондидан фойдаланиш соҳасидаги назорат инспекторлари моддий рағбатлантирилaди.\nҚайд этилишича, ҳукумат қарори билан Уй-жой коммунал хизмат кўрсатиш соҳаси ходимлари меҳнатига ҳақ тўлаш ва уларни моддий рағбатлантириш тартиби тўғрисида низомга ўзгартириш киритилди.\nУнга кўра, эндиликда кўп квартирали уй-жой фондидан фойдаланиш соҳасидаги назорат инспекторларининг лавозим маошига ҳам:\n• иш вақтидан бошқа вақтларда, дам олиш ва байрам кунларида ишлаганлик учун — соатбай тариф ставкасидан келиб чиққан ҳолда 2 баравар миқдорида;\n• тунги вақтда ишлаганлик учун — соатбай тариф ставкасидан келиб чиққан ҳолда 1,5 баравар миқдорида;\n• узоқ муддат ишлаганлик учун, лавозим маошига фоиз ҳисобида иш стажига мувофиқ миқдорларда ҳар чоракда қўшимчалар ва устамалар тўланади.\nАдлия вазирлигининг ҳуқуқий-ахборот канали\nЎртамасжидликлар томчи тагида қишлашдан хавотирда\nДонишманд халқимиз бежизга: «Қиш ғамини ёзда е», дейишмаган. Чунки сунбуладан кейин сув, мезондан кейин эса кун совуқ бўлиши тайин. Ахир, мавсумнинг беталафот ўтиши иссиқ кунлардаги саъй-ҳаракатларга боғлиқ.\nПрезидентимизнинг жорий йил 12 июлдаги «Республика иқтисодиёти тармоқлари ва ижтимоий соҳаларини 2018-2019 йиллар куз-қиш даврида барқарор ишлашга комплекс тайёрлашни таъминлаш чора-тадбирлари тўғрисида»ги қарорига мувофиқ, бу гал ҳам барча жабҳада тараддуд тадбирларига барвақт киришилди. Хўш, белгиланган вазифалар ижроси, бажарилган ишлар сифати қандай? Саволга жавоб олиш мақсадида пойтахтимизнинг Яшнобод туманидаги «Ўрта Масжид» маҳалласидаги куз-қиш мавсумидаги тайёргарлик ишлари билан танишдик.\n«Садоқат барака» хусусий уй-жой мулкдорлари ширкатига қарашли тўрт қаватли 48 хонадондан иборат 13-уйни кўздан кечирар эканмиз, бу хонадон эгалари ҳозирданоқ куз-қиш мавсумини қандай ўтказиб олиш ҳақида бош қотиришаётганини англаш мумкин. Иситиш мавсуми бошланганига ўн кундан ошган бўлса-да, бу уйдаги аксарият хонадонлар ҳануз иситиш тармоғига уланишни кутиб ўтиришибди.\nБиринчи ёққан ёмғирданоқ уйимизни сув босди, — дейди 13-уй 12-хонадон бекаси Дилдора Суярова. — Уч болам билан томдан оқаётган томчиларга галма-галдан идиш қўйиб чиқдик. Ширкатга мурожаат қилавериб чарчадик. Чунки ўтган йили ҳам томчи тагида қишдан чиққанмиз.\nДарҳақиқат, 13-уйнинг том қисми бутунлай яроқсиз аҳволга келган. Уй эгаларининг айтишича, ертўла зах, у ерда доим сув бўлади. Ертўлага тушиш жойи чиқиндилар билан тўлган. Уй олдидаги йўлакларнинг нотўғри таъмирланиши натижасида ёғингарчилик пайтида уй ичигача сув тошиб киради. Биринчи қаватдагилар эса сув йўналишини тўғрилаш билан овора бўлишади.\n— Бизнинг ширкат 4 та кўп қаватли уйга хизмат кўрсатади, — дейди «Садоқат барака» хусусий уй-жой мулкдорлари ширкати раиси Исмоил Сапаев. — Ўтган йили Халқ банкидан 50 миллион сўм кредит олиб, 93- ва 113-уйларни тўлиқ таъмирдан чиқардик. 4 та уйнинг барча йўлакларидаги эшикларни алмаштириб, қулфлар ўрнатдик. Келгуси йил яна кредит ҳисобига 13- ва 115-уйларни таъмирлашни режалаштирганмиз.\nБуни қарангки, ширкат раисининг тўлиб-тошиб айтган сўзларини эшитган киши ширкат жон куйдириб ишлаётган экан, демак, уйларда ҳеч қандай муаммо йўқ, энди одамлар қировли кунларни ғам-ғуссасиз ўтказишади, деган хаёлга бориши тайин. Бироқ биз эшитганимизга эмас, балки кўрганимизга таяниб фикр юритишимизни И.Сапаев хаёлига ҳам келтирмади, шекилли. Йўқса, йўлак эшиклари зич ёпилмаслиги, қулфлар эса яроқсиз аҳволга келиб қолганига неча йиллар бўлгани, баъзи эшикларда шу яроқсиз қулфлар ҳам йўқлигини яшириб ўтирмасди. Ширкат раиси бизни алдашга уриниши мумкин, бироқ қолган муаммоларни келгуси йили бартараф этамиз деган ёлғон ваъдалар билан томидан чакки ўтган одамларни ишонтиролмайди. Чунки бугун одамларнинг онги юксалди, улар ўз ҳуқуқларини яхши билишади.\nШиркат раиси бу фикр-мулоҳазалардан сўнг аҳоли ўз вақтида ойлик бадалларни тўламагани учун қарздорлик кўпайиб кетаётганидан нолиди. Ахир, ширкат ўз вазифасини бажармаганидан кейин аҳоли ҳам тўлов қилинган пулни ҳавога совуриш деб билади-да. Шунча пул сарфланиб, таъмирланган 93- ва 113-уйларга ўрнатилган янги ромлар чети ҳамон сувалмагани аҳолининг ҳафсаласини пир қилган.\n— Ҳудудимизда тўққиз минг нафарга яқин аҳоли истиқомат қилади, — дейди «Ўрта Масжид» маҳалласи раиси Азиза Пидаева. — 38 та кўп қаватли уй бўлиб, уларга 9 та уй-жой мулкдорлари ширкати хизмат кўрсатади. Шулардан «Зебо шамс» ширкатига тегишли уйлар куз-қиш мавсумига шай. «Садоқат барака» ширкатининг фаолияти хусусида бизга кўп шикоят тушмоқда. Ширкат ишидан аҳоли норози. Бу масалани алоҳида кўриб чиқишга қарор қилганмиз.\nМухтасар айтганда, остонада совуқ кунлар эшик қоқиб турибди. Аҳолининг ушбу мавсумдан соғ-саломат, талафотсиз чиқиши эса масъул мутасаддиларнинг виждонига боғлиқ. Умид қиламизки, «Садоқат барака» ширкати масъулларининг виждони уйғоқ, улар муаммоларни тез орада бартараф этишади. Шу боис бу мавзуга яна қайтишни кўнгилга тугдик.\nАвтор: кўрсатилмаган / Манба: Нилуфар Юнусова / Кўришлар: 193


Футбол тарихидан: қизиқарли воқеалар\nФутбол тарихида қизиқарли воқеалар жуда ҳам кўп учраб туради. Мазкур мақолада сиз айнан мана шундай ҳодисалар ҳақида ўқишингиз мумкин. Таъкидлаш жоизки, уларнинг айримлари кейинчалик футбол қоидаларига ўзгартириш киритишга ҳам замин яратган.\nМанбаларда келтирилишича, 1878 йилгача ўйинларни бошқарган ҳакамлар ўз вазифаларини фақат имо-ишора ёки сўз орқали бажариб келишган. Кунларнинг бирида ўйинни бошқариб бориш вазифаси полиция ходими зиммасига юклатилди. Табиийки, ўша ўйин ҳам одатдагидек, ғалва-жанжаллардан холи бўлмади. Полициячи-ҳакам тортишувли вазиятлардан бирида ўзи билмаган ҳолда рефери ҳуштагини ихтиро этади. Яъни даҳанаки «жанг»га берилиб кетган футболчиларни тинчлантиришга уринади, бироқ бу натижа бермагач, кўча тўполонларида қўлланиладиган ҳуштагини чўнтагидан чиқаради-да, уни бор кучи билан чала бошлайди. Қарангки, кутилмаган садо барча футболчиларга бирдек таъсир қилади. Эҳтимолки, улар ҳакамни полициячи ўрнида кўриб, жимиб қолишгандир? Хуллас, ҳаммаёқ сув қуйгандек, тинч бўлиб қолгач, ҳуштак ҳакамларнинг асосий қуроли сифатида танланади. Шундан буён футбол реферисини оддий ҳуштаксиз тасаввур қилиш асло мумкин эмас.\nМиллионлар ўйини энди-энди оёққа тураётган даврларда футболдаги энг «олий» жазо – 11 метрлик жарима тўп амалга оширилмас эди. Энг жиддий жазолар сирасига кирувчи пеналти тепиш футбол қоидаларига ўз-ўзидан кириб қолгани йўқ. 1891 йили Англия кубоги учун «Ноттс Каунти» ва «Сток Сити» жамоалари ўртасидаги учрашув бунга сабаб бўлганди.\nЎйин давомида «Сток Сити» рақибига 0:1 ҳисобида ютқазаётганди. Навбатдаги ҳужумларнинг бирида бўш дарвозага йўналтирилган тўпни «Ноттс Каунти» ўйинчиси қўли билан қайтариб қолади. Қоида бузилган нуқтадан бажарилган зарба нишонга аниқ етиб бормайди. Негаки, «Ноттс Каунти» жамоасининг барча ўйинчилари дарвоза олдида ўтиб бўлмас «жонли девор» ҳосил қилишганди. Ҳисоб ўзгармади ва ўз-ўзидан учрашув тугагач, «Сток Сити» жамоасидан Англия футбол раҳбарларига норозилик хати тушди. Кенгаш норозиликни кўриб чиқиш давомида қоидага жазонинг янги турини киритди: 12 ярд (10 метру 97 см) узоқликдан ҳимоячилар тўсиғисиз дарвоза марказига зарба бериш.\nБироқ бу билан пеналти тарихи ўз якунига етмади. Бу борадаги навбатдаги кўтарилиш ҳам «Сток Сити» футболчиларига тааллуқлидир. «Астон Вилла»га 0:1 ҳисобида ютқазаётган «Сток Сити» жамоаси сўнгги сонияларда пеналти тепиш ҳуқуқини қўлга киритди. Рақиб футболчилари айёрлик йўлига ўтиб, тўпни узоққа атайлаб тепиб юборишди. Тўпни қайтариб олиб келгунча эса вақт тугади. Пеналти ҳам амалга оширилмади. Яна норозилик. Англия футболи раҳбарларининг Кенгаши бу сафар қоидага «Пеналти тепилмагунча ўйин тугамаслиги керак», деган қўшимча киритди. У пайтларда пеналтилар тепиш технологияси ҳозиргиларидан тубдан фарқ қиларди. Амалда эса жарима майдончаси ва 11 метрлик белги орадан 11 йил ўтгач, яъни 1902 йили жорий қилинди. Энди асосий гапга келсак, 11 метрлик жарима тўпи тепишни ирландиялик Жон Пеналти кашф қилган. Ўшандан буён мазкур жарима тўпи Жоннинг фамилияси билан аталади.\nЗамонавий футбол Ватани – Англия. Бу барчага маълум. 1893 йилда «Блекберн Роверс» клуби Жек Саутворфни «Эвертон»га 400 фунт стерлингга сотади. Бу футбол тарихидаги илк трансфер эди.\nҲозирги вақтда бу арзимас маблағ эканлиги аниқ, лекин ўша пайтда катта пул эди. Таққослаш учун оладиган бўлсак, ўшанда футболчиларнинг ҳафталик маошлари бир фунтдан сал ошарди, холос. Чипталар сотувидан клуб 300-400 фунт миқдорида фойда оларди. Саутворф эса ўша пулга мос тушарди. У Англия терма жамоаси футболчиси эди. «Роверс» таркибида тўрт мавсум тўп суриб, 108 ўйинда 97 голга муаллифлик қилади.\nФурқат ЮСУПОВ., 2017-05-06, 15:20 213


OzodSuhbat: “Бош оғриса дўхтирдан ёрдам сўраймиз. “Тил оғрисачи?”\n27 октябр 2020, Тошкент вақти: 09:45\nOzodSuhbat - Озодликнинг янги эшиттириши.\nOzodNazarдан фарқли ўлароқ, бу эшиттиришда экспертлар, таҳлилчилар эмас, куннинг у ёки бу воқеасининг ҳеч йўқ бир четига алоқаси бор ҳар қандай тингловчи иштирок этиши мумкин.\nБу янгилик кейинги йилларда расмий Тошкент давлат тилига эътибор қарата бошлаганининг яна бир белгисидир.\nАйни пайтда ўзбек тили “парваришига” фуқаролик жамияти вакиллари ҳам бел боғладики, виртуал “Тил кенгаши” аъзолари уларнинг бир гуруҳидир.\nOzodSuhbat эшитиришига Жаҳон иқтисодиёти ва дипломатия университети (Ўзбекистон) ҳамда Пелопоннес университети (Греция) битирувчиси, “Тил кенгаши” гуруҳи аъзоси, иқтисодчи ва сиёсатшунос Ҳусниддин Ҳайитбоевни таклиф қилдик.\n“Бош оғриса дўхтирдан ёрдам сўраймиз. “Тил оғрисачи?”\nOzodSuhbat эшиттиришида иштирок этмоқчи бўлганлар муаллифнинг (Сарвар Усмон) Фейсбукдаги саҳифасига, “Шахсий”ига ёзсин.\nOzodSuhbatдан бонус: меҳмон суҳбат охирида мезбонга битта савол бериши мумкин.\nOzodSuhbat: “Онлайн дарсларнинг энг заиф томони Интернет сустлигидир” (ФОТОГАЛЕРЕЯ)


Ўзбекистонлик футбол ишқибозлари АПЛнинг янги мавсумини фақат битта телеканал орқали кўришлари мумкин! - 2 Августа 2019 - Yangiliklar Olami - www.SherlarUz.CoM - SMS SHERLAR, SEVGI SHERLARI, YANGI\nГлавная » 2019 » Август » 2 » Ўзбекистонлик футбол ишқибозлари АПЛнинг янги мавсумини фақат битта телеканал орқали кўришлари мумкин!\nЎзбекистонлик футбол ишқибозлари АПЛнинг янги мавсумини фақат битта телеканал орқали кўришлари мумкин!\nЎзбекистонлик футбол эксперти Алишер Никимбаевнинг ёзишича, Россиянинг "Матч-ТВ” телеканали янги мавсумдан бошлаб, Англия премьер лигаси ўйинлари трансляциясини амалга ошира олмайди, дея унинг сўзларидан иқтибос келтиради To’g’ri нашри.\nШу билан UzReport ахборот агентлиги қошидаги Futbol TV телеканали Ўзбекистон ҳудудида чемпионатни трансляция қиладиган ягона телеканалга айланди.\n"Англия Премьер лигаси бошлангунига қадар 10 кундан камроқ вақт қолди. Амалга оширилаётган ва оширилмаётган трансферлар фонида АПЛнинг Россиядаги трансляциясини амалга оширадиган компания алмашиниши мавзуси кўзга ташланмай қоляпти. Бир неча йиллардан сўнг илк маротаба Россияда АПЛ ўйинларини НТВ+нинг издоши, Матч ТВ телеканали эмас, okko.tv сайти амалга оширади. Агар авваллари ўзбекистонлик футбол ишқибозлари АПЛ ўйинларини Матч ТВ ва холдингнинг футболга ихтисослашган телеканаллари орқали кузатган бўлишса, okko.tv’да бунинг имконияти йўқ. АПЛ ўйинларини кузатиш учун Россия ва Қозоғистон чегарасидан ташқарида ушбу ресурсга уланишнинг ҳеч қандай имкони йўқ”, дейди Никимбаев постида.


11:09 / 10.05.2017\nАмерика Миллий хавфсизлик хизмати собиқ ходими Эдвард Сноуден АҚШ президенти Доналд Трампнинг ФҚБ директори Жеймс Комини лавозимидан четлатиш қарорига муносабат билдирди. У мамлакат фуқароларини президентнинг бу қарорига қарши чиқишга чақирган.\n«ФҚБнинг бу директори кўп йиллар давомида мени сиёсий фаолиятим учун қамоққа олишга уринди. Агар мен унинг истеъфосига қарши чиқа олсам, демак сиз ҳам қарши чиқа оласиз», — дея ёзган у твиттерида.\nУнинг сўзларига кўра, «ҳар бир америкалик ФҚБ ишига бундай сиёсий аралашувни қораламоғи керак».\nАввалроқ АҚШ президенти Доналд Трамп Федерал қидирув бюроси (ФҚБ) директори Жеймс Комини ишдан бўшатгани хабар берилган эди. Трамп бу қарорини Коми ўз мажбуриятларини самарали равишда бажаришга қодир эмаслиги билан изоҳлаган.\nКоми бу лавозимга аввалги президент Барак Обама томондан 2013 йилда 10 йиллик муддатга тайинланганди. Коми бу муддатни тўлиқ ишлашни режалаштирганди.\nКоми Трампга қарши унинг «Россия билан алоқалари» юзасидан текширув олиб бораётган эди, унинг бундай алоқаларини Оқ уй ҳам, Кремль ҳам рад этади.\nПрезидентнинг собиқ маслаҳатчиси Келлиэнн Конуэй бу истеъфо Россиянинг АҚШдаги президентлик сайловларига аралашгани билан алоқадор эмаслигини маълум қилган.\nЭдвард Сноуден Жеймс Коми Доналд Трамп ФҚБ директори


ИҚТИСОДИЁТ ТАЯНЧИ Напишите нам\nГлавная / Туризм / ИҚТИСОДИЁТ ТАЯНЧИ\nАйни кунларда нишонланаётган Наврўз байрами тантаналарида элдошларимиз қатори чет эллик ва маҳаллий сайёҳлар ҳам иштирок этмоқдалар.\nЎзбекистон Республикаси Президенти Шавкат Мирзиёевнинг Олий Мажлисга Мурожаатномасида муҳим ва долзарб вазифалар қатори иқтисодиётнинг муҳим таянчи ҳисобланган туризмни ривожлантиришга эътибор қаратилгани диққатга сазовордир.\n“Ҳозирги кунда миллий иқтисодиётга юқори даромад келтирадиган истиқболли тармоқлардан бири – бу туризмдир, дейилади Мурожаатномада. - Ўзбекистон туризм соҳасида улкан салоҳиятга эга бўлган давлат ҳисобланади.\nЮртимизда 7 минг 300 дан ортиқ маданий мерос объектлари мавжуд ва уларнинг аксарияти ЮНЕСКО рўйхатига олинган”.\nЮртимизда халқаро ва маҳаллий сайёҳликни кенг йўлга қўйиш имкониятлари катта бўлган ҳудудлардан бири – бу қадимий ва ҳамиша навқирон Хива шаҳримиздир.\nКейинги даврда тарихий шаҳардаги меъморий, маданий обидаларни ўрганиш, таъмирлаш ишлари кенг йўлга қўйилаётгани, замонавий поездлар қатнови учун темир йўл барпо этилаётгани, ободонлаштириш юмушлари бошлаб юборилгани шу соҳа ривожига замин яратади.\nНаврўз ва бошқа байрамларда дам олиш кунлари узайтирилиб, сайёҳларга йўл ва меҳмонхона хизматлари учун имтиёзлар белгилангани барчани қувонтирмоқда.\nХалқимизда меҳмон келса - ризқ келади, деган ҳикмат бежиз айтилмаган. Туризм соҳасида халқаро алоқаларни ривожлантириш сайёҳлар оқимининг ошишига, бинобарин мамлакат хазинасининг тўлиб-тошишига хизмат қилади.\nБу эса ўз навбатида сайёҳларга сифатли хизмат кўрсатиш тизимларини такомиллаштиришни тақозо этади. Барча қулайликларга эга меҳмонхоналар барпо этиш, транспорт, алоқа, овқатланиш, савдо, шунингдек, кўнгилли дам олиш билан боғлиқ хизматларни намунали йўлга қўйиш шулар жумласидандир. Шу билан бир қаторда туризм соҳаси учун қадрлар тайёрлаш ҳам муҳим масала ҳисобланади.\nБу соҳага ҳисса қўшиш мақсадида Хива педагогика коллежида ҳам туризм йўналиши ташкил этилган бўлиб, талабаларга иқтисод ва бошқа фанлар қатори чет тиллар ҳам пухта ўргатилмоқда.\nХива педагогика коллежи иқтисодиёт фани ўқитувчиси.


Жамият\t13 Март 20:45 13231\nХабарингиз бор, QALAMPIR.UZ #UniTaniysizmi? номли янги лойиҳани йўлга қўйган эди. Лойиҳанинг илк қаҳрамонлари Ўзбекистон Республикаси Олий Мажлиси Сенати раиси Танзила Норбоева ва Ахборот ва оммавий коммуникациялар агентлигининг собиқ директори Комилжон Алламжонов бўлганди.\nБу галги қаҳрамонимиз ширинсўзлиги билан маълуму машҳур бўлган, журналистлар назаридан четда қолмайдиган Фарғона вилояти ҳокими Шуҳрат Ғаниев. Хўш, Фарғона аҳли уни қанчалик танийди, Шуҳрат Ғаниев деганда қандай инсонни тасаввур қилишади?\nЛойиҳа муаллифи Феруза Нажмиддинова Фарғона кўчаларида турли ёшдаги респондентлар билан мулоқот қилди. Натижаларни эса юқоридаги видеода томоша қилишингиз мумкин.\nШуҳрат Ғаниев 1968 йил 11 сентябрда Фарғона вилояти, Марғилон шаҳрида туғилган.\n1992 йилда Тошкент давлат аграр университети, 2005 йилда Тошкент кимё-технология институтини тамомлаган.\n2012 йил 14 декабрдан буён Фарғона вилоят ҳокими лавозимида фаолият юритиб келмоқда.\nШуҳрат Ғаниев UniTaniysizmi?\n05 Апрель 21:55 73320\n05 Апрель 20:51 59091\n07 Апрель 19:04 58598\n06 Апрель 20:50 46805\n05 Апрель 02:04 46764


Дунё бўйлаб COVID-19 ҳолатлари 7 млн кишидан ошди – Газета.uz\nДунё бўйлаб COVID-19 ҳолатлари 7 млн кишидан ошди\nДунё бўйлаб аниқланган коронавирус ҳолатлари 7 миллиондан ошди. Бунда, 3,1 млн нафар бемор COVID-19 инфекциясидан соғайган ва 402 минг нафари эса ҳаётдан кўз юмган. Шунингдек, АҚШ, Бразилия ва Россияда энг кўп коронавирус билан зарарланиш ҳолатлари қайд этилган.\nLotinchada 8 июн 2020, 11:57 Коронавирус Жаҳон\nАҚШдаги Жонс Хопкинс университетининг сўнгги маълумотларига кўра, дунё бўйлаб тасдиқланган коронавирус инфекцияси билан боғлиқ ҳолатлар 7 миллиондан ошди.\nҚайд этилишича, умумий COVID-19 билан зарарланганлардан, 3,1 млн нафари мазкур инфекциядан тузалган ва 402 минг нафари эса вафот этган.\nЭнг кўп коронавирус инфекцияси билан боғлиқ ҳолатлар АҚШда қайд этилган — 1,94 млн нафар беморда. Иккинчи ўринда Бразилия жойлашиб, ҳозирда мамлакатда 691 мингдан ортиқ кишида COVID-19 аниқланган. Россияда эса 467 мингдан ортиқ коронавирус ҳолатлари тасдиқланган.\nҚўшни Қозоғистонда 12,8 мингдан зиёд, Қирғизистонда 2032 нафар, Тожикистонда 4529 нафар ва Афғонистонда 20,3 мингдан ортиқ коронавирус беморлари аниқланган.\nЖаҳон соғлиқни сақлаш ташкилоти 11 март куни коронавирус пандемиясини эълон қилганида, дунё бўйлаб ушбу инфекция билан касалланганларнинг умумий сони 118 минга тенг эди.\nЭслатиб ўтамиз, аввалроқ, Ўзбекистонда коронавирус инфекцияси аниқланган беморлар сони 4352 кишига етгани ҳақида хабар берилганди. Айни пайтда мамлакатда 3354 нафар COVID-19 га чалинган фуқаролар соғайган. Ўн етти киши ҳаётдан кўз юмган.


Тўтиқуш хўжайинининг овозини ўхшатиб интернет-дўкон орқали совғаларга буюртма берди » Новости Узбекистана сегодня: nuz.uz\nНовости Узбекистана → ЙЎҒ-Е → Тўтиқуш хўжайинининг овозини ўхшатиб интернет-дўкон орқали совғаларга буюртма берди\n22-09-2017 12:48 0 661 Рейтинг0 Чоп этиш\nТўтиқуш хўжайинининг овозини ўхшатиб интернет-дўкон орқали совғаларга буюртма берди\nБуюк Британияда қўлга ўргатилган тўтиқуш тасодифан хўжайинига тақлид қилиб, овоз билан ишлайдиган тизим орқали интернет-дўконга буюртма бериб юборди. Натижада қуш Amazon сайтидаги 13,5 доллар турадиган совғалар қутисини сотиб олди, деб хабар берди Daryо.uz сайти «Вести.ru» нашрига таяниб.\nAFP’нинг маълум қилишича, қушнинг «қурбони» мижозларга Amazon.com сайтидан харид қилишда ёрдам кўрсатадиган, Amazon Echo смарт-қурилмалари орқали бошқариладиган «Алекса» — овозли ёрдамчиси бўлган.\nҚушнинг эгаси Коринн Преториус (Лондонда истиқомат қилади) оила аъзоларидан ҳеч бири буюртмани амалга оширмаганини билгач, қушни фош этган.\nАёл Бадди лақабли тўтиқушнинг динамик билан «суҳбат»ини видеога олишга муваффақ бўлган.\nAmazon вакилларининг сўзларига кўра, одатда мижозлар буюртмани якунлаш учун «ҳа» дея тасдиқлашлари лозим.